Mesin layan diri masak burger panas
Oleh KOSMO!

31 Mac 2022, 3:00 pm
BANDAR JERSEY, NEW JERSEY – Sebuah syarikat makanan dan minuman dari New Jersey, Amerika Syarikat memperkenalkan sebuah mesin layan diri yang mampu memasak burger secara automatik menggunakan ‘cef robot’, lapor akhbar Metro UK kelmarin.
Mesin digelar RoboBurger itu dipasang di pusat beli-belah Newport Centre Mall.
Dengan bersaiz 1.1 meter persegi, mesin tersebut mempunyai cef robot yang boleh memasak dan menghidangkan burger yang panas dan segar dalam masa hanya enam minit.
‘Cef’ tersebut memanggang daging burger, membakar roti, mengeluarkan perisa yang dipilih, menyusun burger dan menghidangkannya kepada pelanggan dalam masa enam minit pada harga AS$6.99 (RM29.40).
RoboBurger dipasang pada soket dinding biasa dan mempunyai peti sejuk sendiri, kuali pemanggang automatik dan sistem pembersihan.
Sama seperti mesin layan diri yang lain, ia boleh beroperasi selama 24 jam, setiap hari.

Menurut Ketua Pegawai Eksekutif RoboBurger, Audley Wilson, dengan pemasangan mesin pertama itu, syarikatnya menyasarkan untuk membuka cawangan-cawangan seterusnya di lapangan terbang, kolej, kilang dan pangkalan tentera.
“RoboBurger menawarkan burger yang sedap serta dipanggang secara segar dan dalam masa sama memberikan pengalaman selamat serta tanpa sentuhan,” katanya. – AGENSI


SPRM siasat rasuah projek RM85 juta babitkan institut automotif
Oleh MOHAMAD FAIZAL HASHIM

31 Mac 2022, 3:16 pm
JOHOR BAHRU – Suruhanjaya Pencegahan Rasuah Malaysia (SPRM) akan melakukan siasatan forensik terhadap akaun syarikat berhubung kes rasuah projek bernilai RM85 juta yang membabitkan institut berkaitan automotif negara.
Ketua Pesuruhjayanya, Tan Sri Azam Baki berkata, perkara itu akan dilakukan selain melakukan siasatan menyeluruh terhadap pelbagai aspek.
“Semua yang ditahan masih dalam siasatan, banyak perkara kita perlu lihat seperti wang-wang yang disalurkan kepada syarikat lapisan kedua. Ini memerlukan kita melakukan forensik akaun terhadap syarikat berkenaan,” katanya pada sidang akhbar selepas Majlis Perbarisan Tamat Latihan Kursus Asas Pegawai SPRM di sini hari ini.
Kes tersebut disiasat mengikut Akta SPRM 2009 dan juga mengikut Akta Penggubahan Wang Haram.
Seramai 10 individu telah ditahan membabitkan kes itu termasuk seorang bergelar Datuk dan seorang wanita ditahan pada 23 Mac lalu.
Dua daripada individu ditahan disyaki telah meminta dan menerima rasuah lebih RM14.9 juta daripada tiga individu yang ditahan sebagai balasan membantu syarikat mendapatkan geran menerusi tiga syarikat lain antara 2018 dan 2020.

Katanya, sembilan individu termasuk seorang bergelar Datuk telah ditahan reman bagi membantu siasatan berhubung nilai projek berjumlah RM85 juta membabitkan sebuah institut berkaitan automotif di negara ini.- KOSMO! ONLINE


Bas henti-henti Johor-Singapura beroperasi 1 Mei ini
Oleh MOHAMAD FAIZAL HASHIM

1 April 2022, 8:31 pm
JOHOR BAHRU – Pengembara yang merentasi sempadan Johor-Singapura akan mula dapat menggunakan perkhidmatan bas henti-henti pada 1 Mei ini setelah perkhidmatan itu beroperasi sepenuhnya.
Menteri Pengangkutan, Datuk Seri Dr. Wee Ka Siong berkata, buat ketika ini hanya perkhidmatan bas laluan perjalanan vaksinasi (VTL) dan bas shuttle dibenarkan merentas sempadan Johor-singapura menerusi Tambak Johor.
Jelasnya, perbincangan sedang dijalankan antara Agensi Pengangkutan Awam Darat (APAD) dan Land Transport Authority (LTA) Singapura bagi menetapkan jumlah bas henti-henti yang akan digunakan.
“Pada ketika ini, hanya terdapat 24 bas VTL dan enam bas shuttle yang dibenarkan merentas sempadan Johor-singapura menerusi laluan Tambak Johor.
“Dalam tempoh dua minggu ini, perkhidmatan bas itu akan beransur pulih dan mampu pulih sepenuhnya menjelang hujung bulan ini seperti kembali ke tahap pra Covid-19,” katanya.
Beliau berkata demikian kepada pemberita selepas mengadakan lawatan ke Kompleks Kastam Imigresen dan Kuarantin (CIQ) Bangunan Sultan Iskandar (BSI), di sini hari ini. – KOSMO! ONLINE.


Timbalan Mufti WP ketuai cerapan anak bulan di Putrajaya
Oleh AMREE AHMAD

1 April 2022, 10:42 pm
PUTRAJAYA – Proses cerapan hilal atau anak bulan bagi Ramadan 1443H peringkat Putrajaya di sini hari ini dipimpin sendiri oleh Timbalan Mufti Wilayah Persekutuan, Jamali Mohd. Adnan.
Cerapan secara rasmi bermula pukul 7.21 malam atau tiga minit awal sebelum masuk waktu Maghrib bertempat di anjung aras tiga Pusat Konvensyen Antarabangsa Putrajaya (PICC) di sini.
Beliau turut dibantu ahli jawatankuasa melihat anak bulan Wilayah Persekutuan antaranya Pengerusi Persatuan Ulama Malaysia Wilayah Persekutuan, Datuk Mohammad Abdullah.
Sementara di Balai Cerap Bukit Jugra, Banting, ahli falaq sedang melihat anak bulan melalui teleskop . FOTO ZULFADHLI ZAKI
Turut menyertai program cerapan tahunan itu ialah ahli falak, Datuk Dr. Azhari Mohamad dan Pengarah Bahagian Penyelidikan Jabatan Kemajuan Islam Malaysia (Jakim), Safina Zainal.
Turut hadir Pengarah Jabatan Ukur dan Pemetaan Kuala Lumpur/Putrajaya, Saiful Wazlan Wahab serta Ketua Penolong Pengarah Jabatan Agama Islam Putrajaya, Mastuyah Sahari.
Berdasarkan analisis data cerapan di Putrajaya, anak bulan hanya berumur lima jam tujuh minit manakala tempoh hilal iaitu kedudukan atas ufuk atau kaki langit barat pula 11 minit. – KOSMO! ONLINE.


AS kenakan sekatan baharu terhadap Rusia
Oleh KOSMO!

1 April 2022, 9:00 pm
WASHINGTON – Jabatan Perbendaharaan Amerika Syarikat (AS) memaklumkan akan mengenakan sekatan baharu terhadap sektor aeroangkasa, marin dan elektronik Rusia dalam usaha berterusan untuk menyekat pembiayaan kos perang Moscow, lapor United Press International (UPI) semalam.
Jabatan itu menyenaraikan 21 entiti dan 13 individu yang memainkan peranan penting dalam jentera perang Rusia sebagai sebahagian daripada tindakan keras terhadap syarikat dan rangkaian teknologi Kremlin.
“Rusia bukan sahaja melanggar kedaulatan Ukraine dengan menceroboh tanpa provokasi tetapi juga meningkatkan serangan dengan menyerang orang awam dan penempatan penduduk.
“Kami akan terus menyasarkan jentera perang Putin dengan sekatan dari setiap sudut sehingga perang yang tidak masuk akal ini berakhir,’’ kata Setiausaha Perbendaharaan, Janet L. Yellen.
Menurut jabatan itu, langkah yang diputuskan kelmarin itu adalah sebahagian daripada tindak balas komprehensif pentadbiran AS untuk menyekat akses Rusia kepada sumber dan sektor ekonomi yang penting dalam membekalkan dan membiayai kos perang.
Sasaran sekatan terbaharu itu termasuk sebuah syarikat yang mengeksport lebih 50 peratus barangan mikroelektronik Rusia dan merupakan pembuat cip terbesar  negara itu.

Tambah jabatan itu, syarikat Serniya yang berpangkalan di Moscow disekat kerana terlibat dengan aktiviti berkaitan Perkhidmatan Perisikan Rusia. – Agensi


Hasni tidak berhasrat ‘rebut’ semula jawatan MB
Oleh KHAIRUL MOHD. ALI

1 April 2022, 8:27 pm
JOHOR BAHRU – Pengerusi UMNO Johor, Datuk Seri Ir. Hasni Mohammad menegaskan beliau tidak berhasrat untuk memulakan sebarang gerakan bagi mendapatkan semula jawatan Menteri Besar Johor.
Ahli Dewan Undangan Negeri (ADUN) Benut itu berkata, pihaknya sebaliknya mengucapkan tahniah kepada barisan kepimpinan Ahli Majlis Mesyuarat Kerajaan Negeri Johor (Exco) yang baharu.
“Saya tidak akan ambil langkah-langkah untuk menjadi Menteri Besar semula, tidak seperti mana yang dilakukan segelintir pemimpin lain untuk kembali menjadi Perdana Menteri dan sebagainya.
“Tetapi untuk Johor saya tidak akan ambil langkah tersebut. UMNO Johor berpegang dan akan kekal dengan cara Johor, jadi untuk memastikan kesinambungan antara kerajaan negeri dan parti sentiasa terjalin, maka Menteri Besar akan turut menjadi ahli dalam mesyuarat akan datang,” katanya.
Beliau berkata demikian dalam sidang akhbar yang diadakan selepas mempengerusikan mesyuarat UMNO negeri di ibu pejabat UMNO Johor, di sini hari ini. – KOSMO! ONLINE.


Cuaca buruk hampir seluruh negara menjelang malam ini
Oleh ALWANI ZAFIRAH

1 April 2022, 7:46 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang bakal berlaku di hampir seluruh negara malam ini.
MetMalaysia dalam satu kenyataan berkata, cuaca buruk itu akan berterusan sehingga pukul 9 malam nanti.
“Hujan lebat serta ribut petir diramal melanda hampir ke semua kawasan di dua negeri utara Semenanjung iaitu Perak dan Kedah.
“Di Kelantan, hujan lebat serta ribut petir dijangka tertumpu sekitar Jeli serta beberapa daerah di Terengganu seperti Hulu Terengganu, Dungun dan Kemaman,” katanya di sini hari ini.
Selain itu, di Pahang, cuaca buruk yang sama diramal melanda Jerantut, Maran, Kuantan, Bera, Pekan dan Rompin.
“Cuaca tidak menentu ini turut dilaporkan berlaku di Hulu Selangor dan Gombak, Selangor dan beberapa daerah di Negeri Sembilan.

“Manakal di Johor, ia melibatkan kawasan Segamat, Batu Pahat, Kluang, Kulai, Kota Tinggi dan Johor Bahru,” ujarnya.
Sementara itu, cuaca yang sama bakal berlaku di beberapa bahagian sekitar Sarawak, Sabah serta keseluruhan Labuan. – KOSMO! ONLINE


Langit berawan, tidak penuhi kriteria Imkanur Rukyah Malaysia
Oleh ZAKKINA WATI AHMAD TARMIZI

1 April 2022, 10:36 pm
PORT DICKSON – Cuaca berawan dan tidak memenuhi kriteria Imkanur Rukyah Malaysia menyukarkan proses cerapan anak bulan Ramadan yang dilakukan di Balai Cerap Telok Kemang di sini hari ini.
Pengerusi Jawatankuasa Rukyah Hilal Negeri Sembilan, Datuk Mohd. Yusof Ahmad berkata, bagaimanapun, cerapan akan diteruskan esok di lokasi yang sama.
“Aktiviti cerapan hilal di Port Dickson pada hari ini bermula pada pukul 7.05 malam dan berakhir 7.31 malam. Hasil cerapan hilal Ramadan pada hari ini adalah tidak kelihatan kerana berawan.
“Bagaimanapun, awal bulan Ramadan adalah tertakluk kepada pengisytiharan Penyimpan Mohor Besar Raja-Raja,” katanya kepada pemberita pada Majlis Cerapan Ramadan, Balai Cerap Telok Kemang, di sini hari ini.
Yang turut hadir, Pengerusi Majlis Agama Islam Negeri Sembilan (MAINS), Datuk Dr. Abdul Aziz Sheikh Abdul Kadir, Pengarah, Jabatan Hal Ehwal Agama Negeri Sembilan (JHEAINS), Datuk Mohd. Zaidi Ramli dan Ketua Hakim Syarie Negeri Sembilan, Datuk Abbas Nordin.
Penyimpan Mohon Besar Raja-Raja, Tan Sri Syed Danial Syed Ahmad sebentar tadi mengumumkan umat Islam di Malaysia akan mula berpuasa Ahad ini. – KOSMO! ONLINE.


CDM yakin kutipan pingat di Hanoi lebih tinggi
Oleh MUHAMMAD RIDUAN MOHD HANAFIAH

1 April 2022, 8:00 pm
KETUA kontinjen (CDM) Malaysia, Datuk Nur Azmi Ahmad percaya atlet negara mampu mencapai jumlah kutipan pingat lebih tinggi menjelang temasya Sukan SEA Hanoi, Vietnam pada Mei nanti.
Katanya, sasaran kutipan pingat 31 emas, 19 pingat perak dan 29 pingat gangsa yang diumumkan Timbalan Menteri Belia dan Sukan, Senator Datuk Seri Ti Lian Ker di Dewan Negara semalam merupakan sasaran awal.
Jelas Nur Azmi, sasaran akhir kontinjen atlet negara bagi merangkul pingat pada temasya dwitahunan tersebut akan diperhalusi semula menerusi bengkel penetapan pingat pada 13 April nanti.
“Bagi saya 31 emas okey, tetapi mengikut gaya perbelanjaan yang kita keluarkan mungkin tak cukup dari segi pungutan pingat
“Apapun, sasaran pingat dari pihak kita mungkin lebih, namun keputusan akhir akan diperhalusi menjelang bengkel yang akan diadakan pada 13 April ini nanti.
“Bengkel tersebut turut melibatkan beberapa pihak seperti Majlis Olimpik Malaysia (MOM), Majlis Sukan Negara (MSN) dan ketua jurulatih serta pengurus sukan,” katanya pada Mesyuarat Pengurus Pasukan Sukan SEA ke-31 di ibu negara sebentar tadi.

Menjelang Sukan SEA Hanoi pada 12 hingga 23 Mei ini nanti, Malaysia menjadi kontinjen keempat terbesar apabila menghantar 883 peserta termasuk 604 atlet dan 279 pegawai.
Seramai 225 atlet berada di bawah Kategori A dan 379 di bawah Kategori B.
Sebagai rekod, kontinjen negara ke Sukan SEA 2019 di Manila, Filipina menamatkan kempen temasya apabila sekadar mengutip 56 emas, 57 perak dan 72 gangsa, jauh tersasar daripada sasaran 70 emas, 51 perak dan 105 gangsa.
Ia menyaksikan Malaysia menduduki tangga kelima keseluruhan berbanding sasaran tempat keempat. – KOSMO! ONLINE


Askar Rusia di Ukraine maut diserang lebah
Oleh KOSMO!

1 April 2022, 8:30 pm
KIEV – Tiga askar Rusia dilaporkan maut, manakala 25 yang lain  dimasukkan ke hospital selepas mereka diserang oleh kawanan lebah di sebuah kem di Ukraine, lapor akhbar Daily Star semalam.
Menurut laman berita tempatan, Kherson News, kawanan lebah itu didakwa ‘menyertai’ tentera Ukraine berperang demi mempertahankan negara itu.
Lebah-lebah tersebut dikatakan keluar dari sarangnya berhampiran sebuah kampung di daerah Oleshkovsky dan menyerang sebuah kem tentera Rusia.
Ia dikatakan bertindak demikian kerana kekurangan makanan.
Tiada maklumat mengenai spesies lebah yang menyerang itu, namun lebah paling berbahaya di dunia dilaporkan jarang ditemui di Eropah.
Sejenis lebah pembunuh yang dikenali sebagai lebah madu Afrika akan mengerumuni mangsa dan menyengat mereka dengan bisa yang mampu membunuh. – AGENSI


Lelaki bercinta dengan belon
Oleh KOSMO!

1 April 2022, 9:30 pm
WASHINGTON – Seorang lelaki mendedahkan mengenai kecenderungannya untuk ‘jatuh cinta’ dengan belon sehingga membuatkannya menjalinkan hubungan istimewa dengan objek getah berwarna-warni itu, lapor laman berita Wion News semalam.
Dalam temu bual sebuah rancangan televisyen, lelaki yang  dikenali sebagai Julius itu berkata, dia bukan sahaja tertarik kepada belon, bahkan mempunyai ketagihan dari segi seksual terhadap objek itu.
Menurutnya, belon-belon yang cantik, lembut dan halus telah menjadi kekasihnya.
“Saya akan memeluk dan mencium belon itu dan berasa seperti berada di syurga,” ujarnya.
Tambah Julius, dia mempunyai hubungan istimewa dengan setiap satu daripada 50,000 belon di rumahnya.
“Saya tahu belon bukanlah benda hidup, namun kadangkala saya terfikir, adakah rasa cinta saya padanya telah membuatkan objek itu menjadi ‘hidup’?” katanya.

Minat mendalam Julius kepada belon bermula ketika dia berumur empat tahun apabila dia dimasukkan ke hospital. Ibunya dikatakan menghadiahkannya dengan belon berwarna biru dan sejak itu, dia mencintai objek tersebut. – AGENSI


Umat Islam di Malaysia berpuasa Ahad ini
1 April 2022, 8:14 pm
PETALING JAYA – Penyimpan Mohor Besar Raja-Raja, Tan Sri Syed Danial Syed Ahmad mengumumkan umat Islam di Malaysia akan mula berpuasa Ahad ini.
“Tarikh permulaan puasa bagi negeri-negeri di seluruh Malaysia ditetapkan pada hari Ahad ini, 3 April 2022 bersamaan 1443H/2022M menurut perintah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selepas diperkenan oleh Duli-Duli Yang Maha Mulia Raja-Raja,” katanya sebentar tadi.
Terdahulu, tarikh melihat anak bulan Ramadan bagi menentukan permulaan puasa umat Islam seluruh Malaysia adalah pada Jumaat, 1 April ini bersamaan 29 Syaaban 1443 Hijrah.
Pejabat Penyimpan Mohor Besar Raja-Raja menyatakan tempat melihat anak bulan Ramadan dilakukan melibatkan 29 lokasi seluruh Malaysia.
Dalam pada itu, keterujaan orang ramai terhadap warna baju Melayu yang bakal dipakai oleh beliau pada pengumuman malam ini akhirnya terjawab selepas beliau tampil segak memakai baju berwarna ‘Peach’ – KOSMO! ONLINE


KKM tingkatkan komunikasi dengan syarikat penerbangan
Oleh SITI A'ISYAH SUKAIMI

1 April 2022, 7:40 pm
SEPANG – Kementerian Kesihatan (KKM) akan meningkatkan komunikasi dengan syarikat penerbangan dari masa ke masa dalam memastikan semua pengembara mengisi kad pengembara sebelum tiba di negara ini.
Menteri Kesihatan, Khairy Jamaluddin Abu Bakar berkata, kad pengembara adalah salah satu syarat ditetapkan di bawah protokol kesihatan diwajibkan ke atas semua pengembara yang masuk ke negara ini.
Katanya, berdasarkan tinjauan beliau di Lapangan Terbang Antarabangsa Kuala Lumpur 2 (KLIA2) hari ini, beliau dimaklumkan oleh pengembara bahawa mereka tidak menghadapi masalah sepanjang urusan di sini.
“Saya telah tanya berkenaan pengalaman dan mereka memaklumkan tiada apa-apa masalah. Sangat mudah untuk mereka mendapatkan kad pengembara dalam MySejahtera.
“Kita telah minta syarikat penerbangan untuk memastikan pengembara mengisi MySejahtera mereka dan memperoleh kad pengembara sebelum masuk ke dalam pesawat. Ini telah banyak membantu sebab kita tidak nampak apa-apa kesesakan di KLIA dan pintu masuk antarabangsa lain,” katanya pada sidang akhbar selepas tinjauan kelancaran hari pertama pembukaan pintu masuk negara di KLIA2 di sini hari ini.
Dalam pada itu, beliau berkata, KKM juga memastikan kerahan kakitangan KKM di semua pintu masuk antarabangsa untuk membantu Jabatan Imigresen dan agensi lain dalam memastikan protokol kesihatan dapat dipatuhi oleh semua pengembara. – KOSMO! ONLINE.


12 tahun makan batu untuk ubati pesakit
Oleh KOSMO!

1 April 2022, 7:00 pm
NEW DELHI – Seorang lelaki di India mendakwa dia mampu hidup sihat tanpa mengalami sebarang masalah kesihatan meskipun mengamalkan tabiat makan batu selama 12 tahun, lapor program berita Liputan6 semalam.
Santosh Lakra  yang berasal dari negeri Chhattisgarh berkata, dia menelan batu kerikil berukuran 1 hingga 2 sentimeter tanpa mengunyah terlebih dahulu.
Menurut stesen penyiaran News18, Santosh mengakui dia berasa kenyang selepas memakan batu.
“Saya tidak perlu makan apa-apa lagi selepas menelan batu. Ia akan membuatkan saya berasa kenyang dan amat mudah dicerna oleh perut,” katanya.
Tambah Santosh, amalan memakan batu itu dilakukan sebagai ritual untuk mengubati pesakit. Ini kerana, dia dianggap sebagai seseorang yang mampu menyembuhkan penyakit fizikal dan mental.
Dalam upacara yang dilakukan, Santosh akan duduk berlutut dan berdoa sambil meletakkan ketulan batu pada bahagian bawah kedua-dua lututnya.

Santosh berkata, dia mampu menyerap kesedihan dan penderitaan pesakitnya selepas menelan batu-batu tersebut.
Menurut lelaki itu, meskipun telah mengamalkan tabiat itu selama 12 tahun, dia tidak pernah mengalami sebarang masalah pencernaan. Namun, dia juga tidak pernah bertemu doktor perubatan bagi memeriksa keadaan dirinya. – Agensi


Nenek ‘catwalk’ lintas landasan kereta api
Oleh KOSMO!

1 April 2022, 7:30 pm
JAKARTA – Sebuah klip video tular di Indonesia apabila memaparkan seorang nenek berjalan dengan santai melintasi landasan yang dikosongkan sejurus sebelum kereta api tiba, lapor laman berita Suara.com.
Video yang dirakam oleh seorang pengguna jalan raya itu dimuat naik dalam akaun Twitter bernama @jowoshitpost.
Ia memaparkan situasi jalan raya berhampiran sebuah landasan kereta api dengan kenderaan-kenderaan berhenti di sebalik palang penghadang.
Seorang nenek dilihat melintasi landasan itu sambil disaksikan pengguna jalan raya lain. Nenek yang berkebaya merah dan berkain batik itu  tidak sedikit pun kelihatan risau.
Hon kedengaran dibunyikan serentak untuk mengingatkan nenek itu supaya segera menjauhi landasan kereta api. Namun ia seakan-akan tidak diendahkan dengan wanita itu terus berjalan dengan santai.
Selepas melintasi landasan, penjaga palang menghampiri nenek itu lalu menariknya dalam keadaan marah. Kejadian dikatakan berlaku di kawasan Paron, daerah Ngawi, Jawa Timur.

Rakaman itu mendapat perhatian netizen di ruangan komen.
“Pasti mereka yang berada di belakang palang gelisah,’’ tulis seorang netizen.
“Pertunjukan fesyen paling tegang,’’ komen netizen lain. – Agensi


Ada yang lapor polis tinggi suara – Mohd. Sidek
Oleh AMREE AHMAD

1 April 2022, 7:07 pm
PUTRAJAYA – Meskipun kedengaran remeh, Suruhanjaya Integriti Agensi Penguatkuasaan (EAIC) tetap menerima aduan daripada orang ramai melibatkan pelbagai agensi penguatkuasaan.
Pengerusinya, Tan Sri Mohd. Sidek Hassan berkata, pihaknya juga ada menerima aduan yang dianggap sebagai tidak masuk akal yang akhirnya ditutup begitu sahaja kerana pelbagai faktor.
“Paling banyak melibatkan pihak polis dengan ada aduan itu yang bagi saya agak pelik seperti anggota terbabit didakwa sengaja meninggikan suara apabila menjalankan tugas,” katanya.
Beliau berkata demikian ketika ditemui pemberita selepas tamat Majlis Apresiasi EAIC bersama-sama dengan semua Agensi Penguatkuasaan Seliaan di Pusat Konvensyen Antarabangsa Putrajaya di sini hari ini.
Mengulas lanjut, Mohd. Sidek berkata, setakat semalam sahaja, EAIC menerima 6,099 aduan terhadap pelbagai agensi penguatkuasaan dengan sejumlah 5,163 fail siasatan telah dibuka.
Daripada jumlah berkenaan, EAIC berjaya menyelesaikan 5,097 fail aduan manakala 1,097 fail siasatan dibuka dengan kes yang sudah diselesaikan selepas siasatan lanjut pula ialah 1,046.- KOSMO! ONLINE


2 sindiket dadah antarabangsa tumpas di Pulau Pinang
Oleh SAFINA RAMLI

1 April 2022, 6:16 pm
GEORGE TOWN – Polis Pulau Pinang menumpaskan dua sindiket pengedaran dadah antarabangsa dengan merampas 184.65 kilogram (kg) syabu dan ganja bernilai hampir RM1.2 juta dalam beberapa serbuan di negeri ini dan Sungai Petani, Kedah baru-baru ini.
Ketua Polis Pulau Pinang, Datuk Mohd. Shuhaily Mohd. Zain berkata, polis turut menahan 11 suspek termasuk dua wanita dan seorang lelaki warga asing berusia lingkungan 25 hingga 55 tahun dalam operasi itu.
Mohd. Shuhaily berkata, seorang lelaki tempatan dan seorang lelaki warga asing berumur 35 dan 44 tahun ditahan di tepi pantai di Tanjung Asam, Teluk Kumbar dekat sini Isnin lalu selain lelaki tempatan berusia 35 tahun ditahan di atas bot di tepi pantai.
“Siasatan lanjut di atas bot menemui 20 bungkusan dipercayai syabu seberat 21 kg bernilai RM756,720 dan kita percaya bekalan dadah itu baru sampai melalui jalan laut dari negara jiran.
“Suspek kedua yang merupakan warga asing berusia 44 tahun berjaya ditahan di kawasan sama pada pukul 1 pagi, Selasa lalu,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Dalam pada itu, Mohd. Shuhaily berkata, polis merampas ganja seberat 163.65 kg bernilai RM409,125 dalam serbuan berikutnya di negeri ini dan Sungai Petani pada Rabu. – KOSMO! ONLINE.


Perak FC terus dirundung malang
Oleh MUHAMAD ARDIE PUTRA SUHAIMI

1 April 2022, 7:21 pm
NASIB pasukan perak FC bertambah malang apabila dikenakan hukuman pemotongan tiga mata dalam kempen Liga Premier musim ini oleh badan bebas, First Instance Body (FIB) susulan kegagalan membayar tunggakan gaji dan pegawai pada tahun lalu.
Pengerusi FIB, Sheikh Mohd Nasir Sheikh Mohd Sharif berkata, pengurusan  The Bos Gaurus gagal melunaskan baki tunggakan gaji pada tarikh pertama yang ditetapkan oleh FIB iaitu pada 31 Mac 2022 (semalam).
“Pihak pengurusan Perak FC sebelum ini telah bersetuju untuk menjelaskan baki tunggakan gaji tahun lalu melibatkan pemain dan pegawai pasukan utama dan reserve team berjumlah RM 934,729.42 pada 31 Mac lepas namun mereka didapati gagal untuk berbuat demikian.
“Justeru itu, Jawatankuasa FIB yang bermesyuarat hari ini memutuskan untuk menjatuhkan hukuman pemotongan tiga mata kepada Perak FC.
“Jika Perak FC masih gagal menyelesaikan bayaran tunggakan gaji berkenaan pada tarikh akhir kedua (14 April 2022) maka pada 15 April 2022, mereka boleh dikenakan hukuman pemotongan enam lagi mata dalam saingan Liga Premier dan pengurangan dana” katanya dalam satu kenyataan.
Mengulas lanjut, Sheikh Mohd Nasir mengakui sekiranya Perak FC masih gagal membuat bayaran tunggakan gaji tersebut sebelum atau pada 21 April 2022, maka pada 22 April 2022, Liga Bola Sepak Malaysia (MFL) akan memanjangkan kes ini kepada FIB bagi tindakan lanjut.

Sebagai rekod, Perak FC yang dikendalikan oleh Yusri Che Lah telah mengharungi dua aksi Liga Premier musim ini dan tewas pada kedua-dua perlawanan. – KOSMO ONLINE


Kerajaan Terengganu kesal penganjuran pesta dangdut
Oleh MOHD AZLI ADLAN

1 April 2022, 6:45 pm
KUALA TERENGGANU – Kerajaan negeri Terengganu menyelar penganjuran program yang menampilkan penyanyi berpakaian mencolok mata di sebuah hotel di bandar raya ini pada 25 Mac lalu.
Pengerusi Jawatankuasa Pembangunan Insan, Dakwah dan Penerangan Terengganu, Mohd. Nor Hamzah berkata, penganjuran program tersebut bukan sahaja melanggar garis panduan hiburan negeri dan juga mencemarkan kesucian ambang Ramadan yang bakal tiba Ahad ini.
“Semua orang tahu Terengganu mempunyai garis panduan yang tidak membenarkan sebarang pertunjukan dan persembahan sebegini.
“Bukan sahaja kerajaan negeri (Terengganu) malah mencetuskan kemarahan rakyat,” katanya di sini hari ini.
Terdahulu video berdurasi 25 saat memaparkan persembahan penyanyi dangdut berpakaian seksi dengan iringan penari di sebuah hotel di bandar raya ini tular di aplikasi TikTok.
Mohd. Nor berkata, penganjur sepatutnya merujuk garis panduan penganjuran acara hiburan daripada pihak berkuasa tempatan dan pelaksana syariah sebelum menganjurkan program demikian.

Sehubungan itu, beliau mahu mengadakan pertemuan dengan pengurusan hotel bagi mendapatkan penjelasan lanjut pada lusa.
Dalam pada itu, penganjur yang enggan dikenali memberitahu program itu dilakukan secara tertutup bagi kejutan sambutan ulanh tahun kelahiran rakan wanitanya dan tidak sepatutnya ditularkan. – KOSMO! ONLINE


28 rumah rosak akibat ribut
Oleh OTHMAN YAHAYA

1 April 2022, 7:42 pm
SUNGAI PETANI – Sebanyak 28 buah rumah di sini rosak dalam kejadian ribut pada petang tadi.
Kejadian kira-kira pukul 2.45 petang itu mengakibatkan bahagian bumbung rumah terlibat diterbangkan angin kencang.
Penduduk Taman Sutera Jaya di sini, Azahari Shafie, 58, berkata, kejadian berlaku ketika dia baru pulang dari masjid setelah menunaikan solat Jumaat.
“Saya baru sahaja sampai di hadapan pintu rumah sebelum berlaku angin kencang sehingga menerbangkan bumbung rumah.
“Pada masa itu, saya bersyukur kerana tidak terkena serpihan bumbung yang terjatuh,” katanya ketika ditemui di sini hari ini.
Katanya, dia terus bergegas masuk ke dalam rumah sambil melaungkan azan. – KOSMO! ONLINE.


ZPP agih RM4.5 juta Saguhati Nur Ramadan
Oleh ISWAN SHAFIQ ISA

1 April 2022, 7:34 pm
SEBERANG PERAI – Sebanyak RM4,549,780 diagihkan oleh Zakat Pulau Pinang (ZPP) kepada seramai 14,744 penerima yang terdiri daripada golongan asnaf di bawah kategori fakir dan miskin di negeri ini pada tahun ini.
Agihan di bawah peruntukan untuk zakat tambahan atau dikenali sebagai Saguhati Nur Ramadan itu dibuat menjelang sambutan bulan Ramadan pada setiap tahun.
Ketua Pegawai Eksekutif ZPP, Amran Hazali berkata, selain wang tunai, penerima Saguhati Nur Ramadan akan diberikan hamper berupa keperluan makanan.
“Harapan saya semoga agihan zakat seperti ini dapat meringankan beban golongan sasaran
ketika menyambut kedatangan bulan Ramadan yang mulia,” katanya dalam satu kenyataan, hari ini.
Amran turut berterima kasih kepada para pembayar zakat yang telah melaksanakan tanggungjawab mereka di ZPP.
“Dalam hal ini, saya amat berharap agar lebih ramai individu dan syarikat korporat tampil menunaikan zakat bagi membantu ZPP meneruskan agenda penting dalam membela golongan asnaf di negeri ini,” ujarnya. – KOSMO! ONLINE


Tiada tangan ghaib, kartel dalam PDRM – KPN
Oleh AMREE AHMAD

1 April 2022, 6:40 pm
PUTRAJAYA – Ketua Polis Negara, Tan Sri Acryl Sani Abdullah Sani memberi jaminan bahawa tiada unsur campur tangan pihak luar dalam pengisian pelbagai jawatan penting Polis Diraja Malaysia (PDRM).
Malah, beliau juga berpendapat, dakwaan konon wujud kartel dalam PDRM seperti didedahkan bekas penyandang sebelumnya itu, Tan Sri Abdul Hamid Bador tahun lalu adalah tidak benar.
“Saya secara peribadi berpandangan tiada tangan ghaib dari luar atau kartel dalam kalangan pegawai tertentu yang mengatur perjawatan pasukan untuk diisi sejak selama ini,” tegasnya.
Beliau berkata demikian ketika ditemui media selepas Majlis Apresiasi Suruhanjaya Integriti Agensi Penguatkuasaan (EAIC) bersama Agensi Penguatkuasaan Seliaan bersempena ulang tahun ke-11, di sini hari ini.
Pada 22 Februari lalu, Pengerusi EAIC, Tan Sri Mohd. Sidek Hassan menyatakan bahawa dakwaan Abdul Hamid mengenai isu kartel itu tidak dapat ditentusahkan hasil siasatan yang dibuat
Ia turut berdasarkan keterangan ramai saksi dan dokumen yang diperoleh oleh pihak EAIC sendiri sebelum diserahkan kepada Ketua Setiausaha Negara, Tan Sri Mohd. Zuki Ali untuk rekod. – KOSMO! ONLINE


Lebih 4,000 kasut, selipar raya tiruan dirampas
Oleh DIYANATUL ATIQAH ZAKARYA

1 April 2022, 5:59 pm
MELAKA – Lebih 4,000 pasang kasut dan selipar jenama tiruan dipercayai bekalan bagi menyambut perayaan Hari Raya Aidilfitri dirampas dalam satu serbuan di Bachang, di sini, semalam.
Dalam serbuan kira-kira pukul 12 tengah hari itu, turut ditahan adalah seorang peniaga berusia 30-an.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, serbuan itu merupakan hasil risikan yang dijalankan penguat kuasa selama seminggu.
Katanya, pemeriksaan di premis menjumpai 4,277 pasang kasut dan selipar menggunakan cap dagangan palsu bernilai RM85,710.
“Kita percaya kesemua bekalan dirampas adalah untuk pasaran menjelang sambutan Hari Raya Aidilfitri.
“Modus operandi peniaga ini adalah untuk menyasarkan penjualan kasut dan selipar ini secara dalam talian,” katanya dalam satu kenyataan akhbar dikeluarkan di sini, hari ini. – KOSMO! ONLINE


T20, M40, kedai makan punca bekalan minyak masak peket kurang
Oleh ROHANA MOHD. NAWI

1 April 2022, 6:15 pm
RANTAU PANJANG – Golongan T20, M40 dan pengusaha kedai makan yang turut menggunakan minyak masak peket didapati menjadi antara punca bekalan bahan mentah bersubsidi itu kurang di pasaran.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, semakan mendapati, sebanyak 60,000 tan minyak masak peket telah diperuntukkan untuk golongan B40 setiap bulan.
Menurutnya, bagaimanapun, golongan T20, M40 dan pengusaha kedai makan termasuk restoran turut menggunakan minyak masak peket itu.
Rosol (kanan) semasa meninjau sempadan Malaysia – Thailand menerusi Jambatan Muhibah di ICQS Rantau Panjang hari ini. FOTO ROHANA MOHD. NAWI
“Ada pihak mendakwa kekurangan bekalan berlaku kerana program Keluarga Malaysia namun, syarikat pembungkusan semula yang terbabit dalam program itu hanya sebahagian kecil.
“Kegiatan menyeludup minyak masak ke negara jiran juga dipercayai menjadi penyumbang kepada masalah ini. Ia bagaimanapun dapat diatasi menerusi hasil kerjasama agensi penguatkuasaan keselamatan di sempadan negara,” katanya selepas mengadakan lawatan kerja ke Kompleks Imigresen, Kastam, Kuarantin dan Keselamatan (ICQS) Rantau Panjang di sini hari ini.


Warga Thailand tidak sabar mahu kerja di Pahang
Oleh SYED AZLAN SAYED HIZAR

1 April 2022, 6:04 pm
PADANG BESAR – Sekumpulan 12 pengembara dari Thailand menjadi kumpulan pertama memasuki negara ini menerusi Pos Imigresen Wang Kelian di sini hari ini.
Menurut Sufi Ya-kof, 32, yang berasal dari Wilayah Pattani, Thailand, dia tiba bersama pengembara lain mulai kira-kira pukul 1.35 petang.
“Saya dalam perjalanan menuju ke Kuantan, Pahang untuk bekerja di sebuah restoran di sana setelah memperbaharui permit kerja yang ditetapkan kerajaan Malaysia.
“Sebelum pintu sempadan antarabangsa dibuka, saya bekerja dengan berniaga secara kecil-kecilan di Pattani bagi menyara hidup,” katanya ketika ditemui di sini hari ini.
Katanya, sebelum ini dia pernah bekerja di negara ini dan pulang ke Thailand selepas wabak Covid-19 melanda sebelum sempadan antarabangsa ditutup.
“Pendapatan di Thailand agak rendah dan kehidupan di sana agak sukar berbanding di Malaysia.

“Saya melihat pembukaan sempadan memberi peluang kepada kami untuk bekerja dan mendapat pendapatan yang lebih,” jelasnya.
Sehingga pukul 4 petang tadi, kumpulan tersebut masih menjalani ujian pantas RTK-Ag (RTK) yang disediakan di Kompleks Taman Negeri tidak jauh dari Pos Imigresen Wang Kelian. – KOSMO! ONLINE


Usahawan hartanah Azlan Al-Amin saman fitnah RM10 juta
Oleh ZULKIFLI MANZOR

1 April 2022, 5:32 pm
KUALA LUMPUR – Usahawan hartanah, Muhammad Azlan Al-Amin mengemukakan saman fitnah RM10 juta terhadap pihak yang didakwa memfitnah beliau di laman Facebook.
Beliau yang juga peneraju Azlan Al-Amin Group Holdings Sdn. Bhd. berkata, fitnah itu telah mencemarkan reputasinya serta menjejaskan perniagaannya.
“Saya tidak dapat kenal pasti apa motif sebenarnya (difitnah). Boleh dikatakan ramai rakan-rakan perniagaan mengambil pertimbangan untuk menghentikan beberapa urus niaga antara saya dengan mereka (disebabkan fitnah itu).
“Saya pernah cuba menghubungi pihak mereka (defendan), tetapi tidak diberi kerjasama sewajarnya. Saya pernah juga memberi ruang perkara ini diselesaikan (secara) elok.
“Tetapi kita tengok kenyataan-kenyataan ini (fitnah) berterusan dan berkali-kali dan ini sangat mewajarkan tindakan (saman) ini diambil,” katanya pada sidang media di pejabat Tetuan Hafarizam Wan & Aisha Mubarak di sini hari ini.
Sementara itu, Peguam Datuk Wan Azmir Wan Majid berkata, tindakan undang-undang saman fitnah RM10 juta tersebut juga bertujuan membersihkan nama baik Muhammad Azlan.

Menurut beliau, saman fitnah itu telah difailkan pada 28 Mac lalu dan writ saman telah dihantar kepada peguamcara defendan semalam.- KOSMO! ONLINE


Dana RM10 juta diperlukan untuk pembinaan Masjid Baiturrahman
Oleh KOSMO!

1 April 2022, 5:53 pm
PETALING JAYA – Orang ramai serta pihak korporat dialu-alukan untuk menyumbang kepada tabung pembinaan Masjid Baiturrahman Alam Sari, Kajang yang kini dalam proses pembinaan.
Pengerusi Masjid berkenaan, Datuk Sayed Jaafar Sayed Ibrahim berkata, kos keseluruhan masjid yang mampu menampung kira-kira 4,000 jemaah itu adalah sekitar RM25juta dan dijangka siap pada tahun 2024.
“Pihak kami sudah mendapat dana terkumpul hampir mencecah RM15 juta. Kita masih memerlukan dana kira-kira RM10 juta untuk melengkapkan proses pembinaan.
“Kita sentiasa mengemaskini jumlah kutipan dana di laman www.baiturrahman.my. Malah kalau ada yang bermurah hati mahu menderma atau menginfak boleh layari pautan sama,”katanya kepada Kosmo!.
Mengulas lanjut, Sayed Jaafar berkata, jika dana atau peruntukan susah mencukupi, pihaknya tidak akan menerima lagi sumbangan bagi mengelakkan ia melebihi peruntukan yang diperlukan.
“Sesuai dengan rata-rata penduduk yang hampir 100 peratus beragama Islam, masjid ini akan menjadi tumpuan penduduk sekitar dan luar dalam melaksanakan pelbagai ibadah dan aktiviti bermanfaat.

“Masjid ini dibina di tapak seluas 3.51 ekar menggunakan khidmat pemaju I&P Sdn Bhd iaitu anak syarikat SP Setia Sdn Bhd bernaung di bawah Permodalan Nasional Berhad,” jelasnya.
Terdahulu, Menteri Besar Selangor, Datuk Seri Amirudin Shari semasa lawatannya pada 26 Mac lalu berkata, masjid itu akan menjadi mercu tanda baru untuk kawasan itu.
“Pihak kerajaan negeri juga akan mencuba mencari lebihan dana diperlukan. Malah pada masa sama, pihak pengurusan masjid juga akan meneruskan kutipan yang dilakukan,”katanya.-KOSMO! ONLINE


KPN berpuas hati dengan kawalan sempadan negara
Oleh AMREE AHMAD

1 April 2022, 6:07 pm
PUTRAJAYA – Ketua Polis Negara, Tan Sri Acryl Sani Abdullah Sani berpuas hati dengan situasi terkawal di semua pintu masuk utama sempadan negara yang mula dibuka pada hari ini.
Beliau dalam nada ceria turut gembira kerana orang ramai memberikan kerjasama kepada semua agensi bagi melicinkan urusan kemasukan ke negara ini atau pergi ke luar negara.
“Alhamdulillah, keadaan sangat terkawal dan saya bersyukur apabila tiada kejadian tidak diingini berlaku, malahan orang awam bekerjasama bagi melancarkan perjalanan,” katanya.
Beliau ditemui selepas Majlis Apresiasi Suruhanjaya Integriti Agensi Penguatkuasaan (EAIC) bersama Agensi Penguatkuasaan Seliaan bersempena ulang tahun ke-11, di sini hari ini.
Turut hadir ialah Pengerusi EAIC, Tan Sri Mohd. Sidek Hassan, barisan pesuruhjayanya dan Ketua Pegawai Eksekutif, Norhayati Ahmad serta ketua agensi penguatkuasaan seliaan.
Mengulas lanjut, Acryl Sani berkata, secara umum tiada kesesakan yang luar biasa di sempadan darat kecuali di Bangunan Sultan Iskandar, Johor Bahru sejak lewat tengah malam tadi. – KOSMO! ONLINE.


7 ditahan seleweng diesel bersubsidi RM1.02 juta
Oleh MOHAMAD FAIZAL HASHIM

1 April 2022, 6:08 pm
JOHOR BAHRU – Pasukan Polis Marin (PPM) Wilayah Dua menumpaskan aktiviti penyelewengan 94,398 liter minyak diesel selepas menyerbu sebuah premis di Jalan Kempas Lama, Off Jalan Skudai, di sini pagi semalam.
Komander PPM Wilayah Dua, Asisten Komisioner Muhd. Zailani Abdullah berkata, dalam operasi kira-kira 4.30 pagi itu, pihaknya merampas minyak diesel bersubsidi tersebut dan sebuah lori tangki yang dianggarkan bernilai RM1.02 juta.
Beliau berkata, serbuan dijalankan sepasukan pegawai dan anggota dari Unit Risik Marin susulan berjaya mengesan sebuah premis yang dijadikan stor tempat penyimpanan minyak diesel bersubsidi.
“Hasil pemeriksaan, pasukan operasi menemui tiga lori tangki dan tangki yang berisi keseluruhan 94,398 liter minyak diesel bersubsidi.
“Dalam operasi itu, pasukan operasi turut menahan tujuh lelaki rakyat tempatan berusia lingkungan 28 hingga 51 tahun yang dipercayai terbabit dalam aktiviti penyelewengan berkenaan untuk membantu siasatan lanjut,” katanya dalam kenyataan hari ini.
Susulan serbuan itu, pasukan operasi turut menyita dua lori tiga tan yang telah diubah suai bagi mengangkut minyak, sebuah treler bersama beberapa peralatan pam minyak serta wang tunai berjumlah RM61,664.-KOSMO! ONLINE


Beli motosikal guna dua guni duit syiling berjumlah 10 juta rupiah
Oleh KOSMO!

1 April 2022, 6:00 pm
JAKARTA – Sebuah klip video tular di media sosial Indonesia kerana memaparkan seorang wanita bersama dua anaknya membeli sebuah motosikal menggunakan duit syiling berjumlah 10 juta rupiah (RM2,929) yang diletakkan di dalam dua karung guni, lapor laman berita Detik hari ini.
Menerusi video tersebut, tiga beranak itu yang berasal dari Bojonegoro, wilayah Jawa Timur, mahu  membeli sebuah motosikal roda tiga.
“Harga motosikal itu adalah 28 juta rupiah (RM8,203). Baki pembayaran dibuat dengan menggunakan wang kertas,” kata salah seorang anaknya, Zaenal.
Menurut Zaenal, duit syiling itu adalah hasil tabungan mereka bertiga daripada jualan sayur dan makanan.
“Duit syiling itu disimpan hasil daripada jualan kami bertiga selama dua tahun,” ujarnya.
Video tersebut sebelum itu dimuat naik oleh seorang pengguna media sosial yang merakam aksi mereka bertiga membeli motosikal tersebut dengan membawa dua karung guni duit syiling seberat 20 kilogram.

Turut dibawa adalah sebuah beg yang mempunyai wang kertas selebihnya.
“Ini contoh anak yang rajin menabung untuk membantu ibunya. Dua buah karung dan sebuah beg berisi wang kertas untuk membeli motosikal,” demikian menurut hantaran tersebut. – AGENSI


Warga emas maut, kereta dipandu rempuh treler
Oleh ZAKI SALLEH

1 April 2022, 5:48 pm
TAIPING – Seorang lelaki warga emas maut apabila kereta jenis Proton Iswara dipandunya merempuh belakang treler di Kilometer (KM) 304.4 Lebuh Raya Utara Selatan arah utara dekat sini.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 2.04 petang.
Katanya, sepasukan anggota bersama jentera dari Balai Bomba dan Penyelamat Kamunting dihantar ke lokasi kejadian bagi membantu.
“Mangsa, Ng Bock Hwa, 69, tersepit pada tempat duduk pemandu berjaya dikeluarkan oleh pasukan penyelamat menggunakan peralatan khas.
“Mayat mangsa diserahkan kepada pihak polis manakala operasi tamat sepenuhnya pada pukul 3.20 petang,” ujarnya. – KOSMO! ONLINE


Masjid Kristal kembali beroperasi bulan Ramadan ini
Oleh MOHD AZLI ADLAN

1 April 2022, 5:53 pm
KUALA TERENGGANU – Masjid Kristal yang merupakan ikon pelancongan Terengganu kembali dibuka untuk lawatan setelah empat tahun tidak beroperasi.
Pengerusi Jawatan kuasa Pelancongan, Kebudayaan Teknologi Digital Terengganu, Ariffin Deraman berkata, masjid yang dibina dengan kaca, kristal dan keluli tersebut terpaksa ditutup pada tahun 2018 berikutan kerosakan serius.
“Kita terpaksa menutup operasi Masjid Kristal atas faktor keselamatan akibat kerosakan kubah, pendawaian elektrik dan sistem penyaman udara serta kebocoran siling.
“Kerja-kerja pembaikan yang setakat ini menelan belanja RM700,000 telah siap 80 peratus dan boleh dibuka untuk lawatan mulai esok,” katanya selepas meninjau Masjid Kristal di sini hari ini.
Masjid Kristal seluas 2,146 meter persegi yang dibina pada tahun 2008 menjadi tumpuan pelancong yang berkunjung Taman Tamadun Islam di sini kerana keunikan senibinanya.-  KOSMO! ONLINE


Pemilik salun saman klinik kecantikan hidung jadi cacat
Oleh ZULKIFLI MANZOR

1 April 2022, 5:28 pm
KUALA LUMPUR – Seorang pemilik salun mengemukakan saman RM2.7 juta terhadap dua doktor sebuah klinik kecantikan di Kepong di sini kerana didakwa cuai dalam menjalankan pembedahan terhadap hidungnya.
Pemilik salun di Axis Mall Ampang, Adam Hamil, 34, berkata, dia menjalani pembedahan “rhinoplasty surgery” di klinik tersebut sebanyak dua kali bagi memperbaiki kedudukan hidungnya yang sedikit senget.
“Doktor kata boleh buat (hidung saya) 98 peratus sempurna, tetapi inilah hasilnya (kecacatan hidung) yang saya dapat. Sepatutnya selepas pembedahan hidung jadi “centre” (lurus).
“Pembedahan pertama pada 21 Mei 2021 bayaran RM10,000 dan pembedahan kedua pada 28 Jun percuma, tetapi hidung jadi semakin teruk,” katanya pada sidang media di pejabat peguamnya di Menara Dato Onn di sini hari ini.
Sementara itu, Peguam Datuk Wan Azmir Wan Majid berkata, anak guamnya menuntut RM2.7 juta daripada defendan meliputi ganti rugi khas RM152, 211.95, ganti rugi am RM2,100,000 dan ganti rugi teladan RM500,000.
Menurut beliau, ganti rugi am RM2,100,000 termasuk ganti rugi bagi kecuaian perubatan, trauma, kejutan dan tekanan perasaan, kehilangan reputasi dan keyakinan perniagaan.

Terdahulu, Wan Azmir berkata, saman dikemukakan Adam adalah terhadap dua doktor dari sebuah klinik kecantikan yang terkenal dalam kalangan selebriti.
“Dalam kes ini tuntutan plaintif terhadap defendan adalah atas kuasa tindakan kecuaian perubatan, salah nyata dan penipuan terhadap anak guam kami semasa melakukan pembedahan “rhinoplasty surgery”.
“Tuntutan ini adalah berkenaan kecacatan hidung yang dialami oleh anak guam kami,” katanya. – KOSMO! ONLINE


Kerjasama MAFI-Bernas jamin peningkatan produktiviti hasil padi negara
Oleh EDDY AQMAL MOHAMED HAMIDI

1 April 2022, 4:41 pm
SARAWAK – Kolaborasi di antara Kementerian Pertanian dan Industri Makanan (MAFI) dan Padiberas Nasional Berhad (Bernas) dijangka akan meningkatkan hasil pengeluaran benih padi sah negara.
MAFI dalam kenyataan berkata, pengambilalihan pengoperasian Kilang Benih Padi Sah (SPPC) Stumbin di Sri Aman, Sarawak oleh Bernas secara sewaan bersyarat, adalah untuk menjamin operasi SPPC Stumbin lebih berdaya maju dan kekal lestari untuk tempoh jangka panjang.
“Ini juga sebahagian daripada usaha MAFI bersama Bernas dalam mempertingkatkan produktiviti hasil padi negara selari dengan Program SMART Sawah Berskala Besar (SMART SBB),” kata kenyataan itu hari ini.
Terdahulu, hari ini telah berlangsung Majlis Pertukaran Dokumen Memorandum Kolaborasi Bagi Pengoperasian Kilang Benih Padi Sah (SPPCH) antara MAFI dan Bernas yang disaksikan oleh Menteri MAFI, Datuk Seri Dr. Ronald Kiandee serta wakil kerajaan negeri dan Bernas.
Menurut MAFI, Bernas merancang mengusahakan Program SMART SBB sekitar 1,000 hektar di Sarawak namun memandangkan ketiadaan kilang padi yang bersesuaian untuk menampung pengeluaran padi berskala besar untuk jangka masa panjang, dicadangkan supaya Kilang SPPC Stumbin itu dinaiktaraf sebagai Pusat Belian dan kilang padi komersil.
“Kilang ini dibina pada tahun 2012 dan telah siap pada tahun 2014. Ia berkapasiti mengeluarkan benih sebanyak 2 tan metrik (MT) sejam manakala kapasiti optimum ialah sebanyak 600 MT.

“Usaha pengoperasian sistematik oleh Bernas ini adalah antara langkah awal dalam mewujudkan jelapang padi moden berskala besar di Sarawak,” ujarnya.
Jelas kenyataan itu, MAFI akan terus menggandakan usaha program SMART SBB untuk menarik lebih banyak lagi pelaburan swasta bagi menjadikan industri padi dan beras negara lebih dinamik dan berdaya saing.
“Penglibatan pihak swasta dalam industri padi dan beras negara penting bagi menyuntik semangat baru kepada industri ini dengan sumber modal pembiayaan semaksimum mungkin sekaligus mengoptimumkan penggunaan sumber dan meningkatkan kecekapan aktiviti penanaman dan pengeluaran hasil lepas tuai,” katanya. – KOSMO! ONLINE


Ladang khinzir buat sambungan bekalan air tidak sah diserbu
Oleh MOHD. HUSNI MOHD. NOOR

1 April 2022, 5:09 pm
CYBERJAYA – Sebuah ladang ternakan khinzir di Tanjung Sepat, Kuala Langat diserbu Suruhanjaya Perkhidmatan Air Negara (SPAN) selepas didapati melakukan sambungan bekalan air tidak sah.
SPAN menerusi kenyataan berkata, serbuan petang semalam itu dilakukan selepas mendapat aduan daripada Pengurusan Air Selangor Sdn. Bhd. (Air Selangor).
Menurutnya, Notis Pemberitahuan Kesalahan telah dikeluarkan kepada pemilik ladang berkenaan dan tindakan pemotongan bekalan air telah dilakukan serta merta.
“Kami dapati, ladang berkenaan mempunyai meter bekalan air yang sah namun semakan lanjut berjaya mengesan satu sambungan sebelum meter menggunakan paip HDPE berukuran 32mm.
“Aliran air dari punca sambungan ini dipercayai untuk kegunaan ladang ternakan tersebut dan penyambungan berkenaan didapati menyalahi undang-undang kerana ia dilakukan tanpa melalui meter bekalan air yang sah,” katanya.- KOSMO! ONLINE


Remaja sempat hantar mesej kepada rakan sebelum ditemui maut
Oleh MOHD. HUSNI MOHD. NOOR

1 April 2022, 4:51 pm
PUTRAJAYA – Seorang remaja perempuan sempat berkongsi mesej ‘selamat tinggal’ kepada rakan sekolahnya sebelum dia ditemui maut dipercayai terjatuh dari sebuah kuarters penjawat awam di sini, malam semalam.
Mesej menerusi aplikasi WhatsApp itu berbunyi, ‘I really don’t want to do this, but i had to. This is my last goodbye’ itu didedahkan kakak mangsa selepas kejadian itu.
Dalam kejadian pukul 7.50 malam itu, mangsa ditemui maut selepas terjatuh atas bumbung lobi tingkat satu bangunan berkenaan.
Ketua Polis Daerah Putrajaya, Asisten Komisioner A. Asmadi Abdul Aziz berkata, mayat mangsa ditemui seorang saksi dalam keadaan terbaring di atas bumbung lobi bangunan.
Beliau berkata, saksi mendakwa terdengar bunyi dentuman kuat di atas bumbung lobi namun tidak dapat dipastikan mangsa terjatuh dari tingkat berapa.
“Soal siasat ke atas kakak mangsa mendapati, mangsa dikatakan sempat menghantar pesanan mesej menerusi aplikasi Whatsapp kepada rakannya beserta sekeping gambar ketika berada di balkoni.

“Malah, ibu mangsa juga memaklumkan mangsa turut menghantar pesanan mesej kepadanya untuk meminta maaf,” katanya ketika dihubungi, hari ini.-KOSMO! ONLINE


Saksi akui rakam video Bella cedera
Oleh NUZULSHAM SHAMSUDDIN

1 April 2022, 5:18 pm
KUALA LUMPUR – Saksi dalam kes Pengasas Rumah Bonda, Siti Bainun Ahd Razali yang didakwa atas pertuduhan mengabai dan menganiaya seorang kanak-kanak perempuan Sindrom Down mengakui bahawa dia merupakan individu yang merakam video kecederaan Bella di sebuah unit kondominium di Wangsa Maju di sini pada Jun tahun lalu.
Bagaimanapun, saksi pendakwaan pertama itu Zurianty Sudin, 39, yang juga rakan baik Siti Bainun, menafikan rakaman video yang diambil itu untuk ‘leak’ (bocor) atau disebarkan dalam media sosial selain untuk mendapatkan perhatian umum.
Ketika pemeriksaan balas cadangan peguam Asiah Abd. Jalil adakah hanya saksi itu yang merakam video tersebut, saksi itu bersetuju dengan cadangan soalan itu.
Dalam prosiding sama, Zurianty turut mengakui bahawa dua laporan polis dibuat masing-masing pada 24 Jun dan 1 Julai 2021 bertujuan supaya Siti Bainun ditangkap selain bersetuju dengan cadangan peguam, dia menulis ‘hari -hari’ di laman sosial Facebook ‘counting days’ (menghitung hari berhubung kes Bella).
Dalam pada itu, saksi turut mengatakan bahawa dia tidak berasa ‘apa-apa’ selepas mengetahui reman Siti Bainun ditolak selepas wanita itu ditangkap pada 15 Julai tahun lalu (2021).
“Saya tidak berasa apa-apa kerana anggap itu adalah prosedur biasa,” katanya ketika menjawab soalan peguam berhubung perasaanya selepas mengetahui reman Siti Bainun ditolak.

Dalam prosiding sama, saksi itu tidak bersetuju terhadap dua soalan balas peguam terbabit yang mencadangkan bahawa dia mewujudkan cerita terdapat kes dera dan mengajar penghuni di Rumah Bonda membuat laporan polis sebagai ‘Plan B’ supaya Siti Bainun ditangkap.
Dalam prosiding hari ini, pendakwaan diwakili Timbalan Pendakwa Raya Zahida Zakaria.
Perbicaraan dihadapan Hakim Mahkamah Sesyen Izralizam Sanusi bersambung lagi Isnin ini.
Mengikut pertuduhan, Siti Bainun, 30, didakwa sebagai orang yang dipertanggungjawab untuk menjaga kanak-kanak perempuan berusia 13 tahun telah mengabaikan iaitu dengan menyebabkan kanak-kanak itu mengalami kecederaan fizikal dan emosi.
Kesalahan itu didakwa dilakukan di sebuah unit rumah kondominium di Seksyen 10, Wangsa Maju di sini antara bulan Februari sehingga Jun tahun 2021, yang didakwa mengikut Seksyen 31(1)(a) Akta Kanak-Kanak 2001 dan boleh dihukum dibawah seksyen sama. – KOSMO! ONLINE


Lelaki Nigeria ditahan perkosa nenek 92 tahun
Oleh KOSMO!

1 April 2022, 5:01 pm
MAIDUGURI, NIGERIA – Polis Nigeria menahan seorang lelaki kerana disyaki merogol seorang nenek berusia 92 tahun, lapor laman berita GWG semalam.
Komisioner Polis Negeri Borno, Abdu Umar berkata, suspek yang dikenali sebagai Zakariya Ya’u, 44, ditangkap selepas melakukan jenayah tersebut di Kawasan Kerajaan Tempatan Askir Uba di negeri itu.
Menurutnya, mangsa sedang duduk berhampiran sebuah bangunan yang belum siap dibina. Namun, tiba-tiba dia  diheret ke dalam bangunan itu dan dirogol oleh suspek dalam kejadian pada 24 Mac lalu.
Mangsa dilaporkan menjerit meminta tolong tetapi  tidak berdaya untuk menghalang serangan suspek. Cucu mangsa, Usman Haruna, 29, kemudian menyedari perbuatan suspek dan menghubungi pihak polis.
“Cucu mangsa menangkap suspek ketika dia berada di  atas mangsa dengan keadaan seluarnya yang dilondehkan ke bawah berserta ‘tangkal’ yang dililit pada pergelangan tangannya,” kata Abdu Umar.
Kes itu sedang disiasat dan suspek akan dihadapkan ke mahkamah pada satu tarikh yang akan dinyatakan kemudian. – AGENSI


Dua jet pejuang Korea Selatan bertembung, empat juruterbang terbunuh
Oleh KOSMO!

1 April 2022, 5:16 pm
SEOUL – Dua jet pejuang tentera udara Korea Selatan dilaporkan bertembung di udara, menyebabkan empat juruterbangnya terbunuh.
Jet pelatih KT-1 itu terhempas dekat bandar Sacheon, kira-kira 300 kilometer ke selatan ibu kota Korea Selatan, Seoul pukul 1.37 tengah hari (waktu tempatan).
“Dua jet pelatih  KT-1 yang berlepas dari Pangkalan Udara Sacheon berlanggar di ruang udara semasa latihan dan terhempas,’’ kata kementerian pertahanan dalam satu kenyataan.
Empat juruterbang dilaporkan terbunuh dalam nahas tersebut, tambah sama. Tentera udara akan meneliti kerosakan dan menyiasat punca kemalangan itu.
Lebih 30 anggota bomba dan petugas kecemasan dihantar ke lokasi kejadian, lapor agensi berita Yonhap.
Nahas itu merupakan sebahagian daripada beberapa insiden melibatkan jet pejuang tentera udara Korea Selatan pada tahun ini. Pada Januari lalu, seorang juruterbang dilaporkan terbunuh dalam nahas jet pejuang F-5.

Kemalangan kali ini selepas Korea Selatan menghentikan penerbangan seluruh armada jet pejuang F-5 berikutan kerosakan sistem utama pada sebuah pesawat berkenaan memaksa pendaratan cemas dilakukan. – AFP


Ramai berteka-teki warna baju Penyimpan Mohor Besar Raja-Raja malam ini
Oleh KOSMO!

1 April 2022, 5:14 pm
PETALING JAYA – Setiap tahun setibanya bulan Ramadan, kehadiran Penyimpan Mohor Besar Raja-Raja, Tan Sri Syed Danial Syed Ahmad sering ditunggu-tunggu oleh orang ramai khususnya umat Islam.
Mereka menantikan pengumuman beliau dalam mengisytiharkan tarikh permulaan puasa bagi tahun tersebut.
Tinjauan Kosmo! di media sosial mendapati, selain keterujaan orang ramai terhadap pengumuman berkenaan, warna baju Melayu yang bakal dipakai oleh beliau pada pengumuman malam ini menjadi topik perbincangan pengguna media sosial.
Ini kerana, setiap tahun Syed Danial akan memakai sepasang baju Melayu lengkap dengan warna yang berbeza-beza.
Sementara itu, seorang pengguna Twitter, Faiz Razali membuka soalan menanyakan warna baju pilihan beliau tahun ini dan meminta orang ramai berkongsi jawapan masing-masing.
“Untuk pengumuman puasa malam ini, apakah warna baju Melayu pilihan Tan Sri Syed Danial, kita lihat siapa yang tepat,” ciapnya.

Selain itu, di Facebook pula, pelbagai reaksi diberikan oleh pengguna sehingga ada yang membuat pertandingan dengan menawarkan hadiah bernilai RM10 bagi jawapan pertama yang betul.
“Setiap tahu, pasti baju Melayu yang dipakai Penyimpan Mohor Besar Raja-Raja akan berbeza, dan untuk tahun ini orang pertama teka betul, aku beri RM10, janji,” tulis Ghazali Samad.
“Rasanya malam ini, dia pakai merah jambu la atau warna kuning air,” komen seorang pengguna.
Terdahulu, tarikh melihat anak bulan Ramadan bagi menentukan permulaan puasa umat Islam seluruh Malaysia adalah pada Jumaat, 1 April hari ini bersamaan 29 Syaaban 1443 Hijrah.- KOSMO! ONLINE


Masjid Razaleigh dibuka secara rasmi hari ini
Oleh AIMUNI TUAN LAH

1 April 2022, 4:55 pm
GUA MUSANG – Hasrat penduduk Gua Musang untuk menunaikan solat di Masjid Razaleigh di sini yang mirip Masjidil Haram, Mekah tercapai apabila ia dibuka secara rasmi hari ini.
Pembukaan masjid bernilai RM34 juta yang sudah siap dua tahun lalu itu terpaksa ditangguhkan sebelum ini berikutan penularan jangkitan Covid-19 ketika itu.
Ahli Parlimen Gua Musang, Tengku Razaleigh Hamzah berkata, pembukaan masjid itu dilihat dapat menampung bilangan jemaah sehingga kepada 4,000 orang.
“Ada kelengkapan yang belum sampai iaitu replika kaabah yang akan dipasang di masjid ini. Insya-Allah, ia akan dipasang dalam tempoh sebulan lagi.
“Rakyat gembira dengan pembukaan masjid ini dan kita berharap agar mereka mengikut prosedur operasi standard (SOP) yang ditetapkan agar tidak berlaku penularan wabak Covid-19 di sini ,” katanya selepas Majlis Penyerahan Masjid Razaleigh dan Solat Jumaat pertama di masjid itu di sini hari ini.-KOSMO! ONLINE


Polis kesan sindiket pemerdagangan orang libatkan warga tempatan
Oleh NUR HUDA MUSA

1 April 2022, 4:34 pm
KUALA LUMPUR – Polis Diraja Malaysia (PDRM) telah mengesan sindiket pemerdagangan orang melibatkan warga tempatan yang diperdaya dan dieksploitasi sebagai buruh paksa di negara Thailand, Laos, Myanmar dan Kemboja.
Pengarah Jabatan Siasatan Jenayah PDRM, Datuk Seri Abd. Jalil Hassan berkata, bagi sepanjang tahun 2021 hingga Mac lalu, bahagian D3 Jabatan Siasatan Jenayah Bukit Aman telah menerima enam laporan berhubung kes berkenaan melibatkan 24 lelaki dan dua wanita.
“Semua mangsa itu memerlukan bantuan untuk diselamatkan daripada sindiket-sindiket berkenaan dan pihak polis percaya masih terdapat mangsa yang terkandas di bawah kawalan sindiket tersebut yang masih tidak dilaporkan kepada pihak berkuasa.
“Daripada maklumat yang diterima mendapati kesemua mangsa ini telah diperdaya dengan iklan peluang pekerjaan sebagai pegawai khidmat pelanggan di luar negara dengan tawaran gaji yang lumayan melalui Facebook,” katanya dalam satu kenyataan di sini hari ini.
Jelasnya, mangsa yang tertarik dengan tawaran itu akan berhubung dengan ejen melalui aplikasi WeChat, WhatsApp atau pesanan melalui Facebook.
“Selepas mangsa bersetuju dengan syarat-syarat pekerjaan termasuk gaji, waktu kerja dan lain-lain kebajikan, ejen menjanjikan akan mengurus serta menanggung segala kos perbelanjaan ke destinasi pekerjaan.

“Setelah mangsa tiba di negara tersebut, semua dokumen perjalanan mangsa termasuk telefon akan dirampas dan dimusnahkan malah pergerakan mereka dikawal dan mereka dikurung dengan kawalan ketat,” ujarnya.
Mangsa seterusnya dihantar ke destinasi tertentu seperti Preah Sihanouk, Kemboja, Mae Sot, Thailand, Vientiane, Laos dan Kayin State, Myanmar.
“Mangsa kemudiannya sedar pekerjaan sebenar dan merasakan telah diperdayakan setelah mereka dipaksa untuk melakukan kerja-kerja perjudian dalam talian, ‘scammer’, pelaburan palsu, perlombongan bitcoin dan lain-lain penipuan.
“Mangsa juga tidak dibenarkan untuk balik ke negara asal selagi tidak mencapai sasaran syarikat tersebut. Mereka juga diminta untuk membayar ganti rugi semua kos yang dianggarkan berjumlah RM30,000 hingga RM50,000 seorang,” tambahnya.
Katanya, sindiket itu merupakan satu rangkaian jenayah rentas sempadan dan mempunyai rangkaian luas.
“Kita akan bekerjasama dengan Polis Antarabangsa (Interpol) dan Aseanapol untuk mengesan serta menyelamatkan mangsa. PDRM juga akan kolaborasi dengan Kementerian Luar Negeri bagi membantu percepat proses menyelamat mangsa,” katanya. – KOSMO! ONLINE


5 juta pelancong dijangka lawat Johor
Oleh AHMAD SHAHERMAN SHAMSURI

1 April 2022, 4:31 pm
KULAI – Johor dijangka akan menerima kehadiran kira-kira lima juta pelancong asing pada tahun ini susulan pembukaan pintu sempadan antarabangsa sepenuhnya dengan prosedur operasi standard (SOP) yang longgar.
Pengarah Tourism Johor Suhairi Hashim berkata, kadar itu adalah 50 peratus daripada jumlah pengembara luar negara yang diterima sebelum kedatangan pandemik Covid-19 iaitu pada 2019.
Katanya, kemasukan pelancong asing itu dijangka tiba ke negeri ini melalui laluan udara, jalan darat melalui pintu sempadan Johor-Singapura mahupun dengan menaiki feri dan bot dari Indonesia.
“Bagi menyambut kehadiran pengunjung, Johor sudah melakukan persiapan membabitkan pemain industri dengan memberi latihan, galakan dan sebagainya untuk terus berdaya saing.
“Kita turut menggalakkan industri baharu dikenal pasti untuk membolehkan pasaran baharu dibuka malah turut mempromosikan industri inap desa di negeri ini.
“Di Johor, terdapat 27 perkampungan yang telah kita majukan untuk dijadikan projek rintis kemajuan inap desa di negeri ini. Kita tidak mahu industri ketinggalan menerima limpahan pengunjung ke negeri ini,” katanya selepas menyambut penerbangan antarabangsa pertama yang mendarat di Lapangan Terbang Antarabangsa Senai, di sini hari ini.-KOSMO! ONLINE


Syukur, saf, sejadah kembali rapat
Oleh KOSMO!

1 April 2022, 3:35 pm
Oleh MOHD. SHAHJEHAN MAAMIN
SEREMBAN – Kebenaran solat berjemaah di masjid dan surau tanpa penjarakan fizikal yang bermula hari ini menerbitkan rasa syukur dan gembira dalam kalangan jemaah yang hadir menunaikan solat Jumaat hari ini.
Jemaah di Masjid Sri Sendayan, Bandar Sri Sendayan di sini, Ab. Ghani Abu Bakar, 68, berkata, setelah lebih dua tahun, waktu yang dinantikan tiba hari ini dan agak menghibakan ia hadir ketika umat Islam bakal menyambut bulan Ramadan.
“Saya sendiri cukup rasa bersyukur, ini lah yang kita semua nantikan. Apatah lagi pada hari Jumaat dan menjelang bulan Ramadan.
“Terima kasih kepada pihak berwajib yang memberikan kebenaran, apa yang baik tentunya kita akan sokong,” katanya.
Seorang lagi jemaah, Mohd. Bustamam Ahmad, 67, pula berkata, langkah kerajaan negeri memberikan kebenaran untuk jemaah di masjid dan surau menunaikan solat tanpa penjarakan fizikal sesuatu yang sangat dialu-alukan ketika negara sudah mula ke fasa peralihan ke endemik.

“Ini satu langkah yang munasabah, baik, bijak dan sangat dialu-alukan. Tambahan pula menjelang bulan Ramadan tidak lama lagi. Sebagai umat Islam yang sentiasa rindukan solat berjemaah seperti dahulu, tentunya kami rasa sangat bersyukur,” katanya.-KOSMO! ONLINE


Sultan Johor kurnia bantuan segera kepada mangsa ribut
Oleh MASTURAH SURADI

1 April 2022, 3:48 pm
KOTA TINGGI – Tidak sampai 24 jam ribut melanda, mangsa bencana alam di dua buah penempatan iaitu Kampung Mawai Baru dan Kampung Seluyut pagi ini menerima bantuan segera dikurniakan Sultan Johor, Sultan Ibrahim Sultan Iskandar.
Bukan sahaja sumbangan segera, baginda juga bertitah agar rumah-rumah dikenalpasti mengalami kerosakkan teruk akan dibaiki segera dengan kos pembaikan dibiayai oleh Yayasan Sultan Ibrahim Johor (YSIJ).
“Saya telah menitahkan Mejar Cina Datuk David Wong supaya segera ke lokasi kejadian bagi melihat rumah-rumah yang terjejas serta memulakan kerja-kerja pembaikan,” titah Baginda kepada Royal Press Office (RPO) pada hari ini.
Dalam kejadian kira-kira pukul 2 petang semalam kediaman beberapa penduduk rosak apabila bumbung diterbangkan angin kencang disusuli hujan lebat.
David Wong, berkata sebanyak tujuh rumah telah dikenalpasti mengalami kerosakan teruk dibahagian bumbung dan kerja-kerja pembaikan sudah pun bermula tengah hari tadi.
“Pemilik-pemilik rumah antaranya melibatkan Orang Kelainan Upaya (OKU), warga emas dan ibu tunggal yang tidak bekerja serta tidak mempunyai punca pendapatan tetap,” katanya.-KOSMO! ONLINE


Malaysia, Indonesia setuju gunakan bahasa Melayu
Oleh EDDY AQMAL MOHAMED HAMIDI

1 April 2022, 4:01 pm
PUTRAJAYA – Perdana Menteri, Datuk Seri Ismail Sabri Yaakob berterima kasih kepada Presiden Indonesia, Joko Widodo (Jokowi) kerana bersetuju untuk bersama-sama memperkasakan bahasa Melayu yang merupakan bahasa serumpun.
Ismail Sabri berkata, beliau dan Jokowi telah bersetuju akan menggunakan bahasa Melayu sebagai bahasa perantara di setiap persidangan antarabangsa yang disertai mereka.
“Kita bersetuju jika kita bersama-sama memperkasakan bahasa rumpun Melayu ini mungkin satu hari nanti boleh dijadikan sebagai bahasa ASEAN.
“Antara bahasa yang merupakan bahasa Melayu adalah bahasa Melayu, Malaysia; bahasa Melayu, Indonesia; bahasa Melayu, Brunei; bahasa Melayu, Selatan Thailand; bahasa Melayu, Champa;
bahasa Melayu, di Kemboja dan bahasa Melayu di Filipina,” katanya.
Beliau berkata demikian pada sidang akhbar bersama, Jokowi dalam sesi lawatan kerja ke Jakarta, Indonesia hari ini.
Terdahulu, Ismail Sabri ketika sesi soal jawab di Dewan Negara pada 23 Mac lalu menegaskan beliau akan terus memperkasakan bahasa Melayu dalam mana-mana pertemuan, mesyuarat dan persidangan antarabangsa mengikut kesesuaian.

Dalam perkembangan berasingan, Ismail Sabri turut menyentuh tentang isu harga kelapa sawit memandangkan kedua-dua negara merupakan pengeksport utama bahan mentah tersebut.
“Malaysia dan Indonesia telah bersetuju agar harga minyak kelapa sawit patut ditentukan secara bersama dan tidak bersaing dari segi penetapan harga memandangkan kedua-dua negara menguasai keseluruhan dari segi eksport bahan mentah tersebut,” ujar beliau. – KOSMO! ONLINE


UiTM rehatkan pensyarah hina pelajar B40
Oleh MOHD YUNUS YAKKUB

1 April 2022, 4:07 pm
SHAH ALAM – Seorang pensyarah yang sebelum ini dikatakan menghina seorang pelajar B40, telah direhatkan daripada tugasan pengajaran mulai hari ini.
Jabatan Komunikasi Universiti Teknologi Mara (UiTM) berkata, tempoh rehat kepada Prof. Dr. Roshana Takim adalah sehingga siasatan lengkap dilaksanakan universiti terbabit.
“Mesyuarat Lembaga Pengarah Universiti yang diadakan semalam mengambil keputusan merehatkan Roshana dari tugasan mulai hari ini hingga siasatan lengkap.
“Keputusan ini dibuat adalah bagi memastikan siasatan dapat dilaksanakan secara berkesan dan teratur,” katanya dalam kenyataan hari ini.
Jabatan itu turut memaklumkan pihak universiti memandang serius terhadap mana-mana pihak yang menyebarkan maklumat sulit secara sengaja ataupun tidak yang boleh menjejaskan imej dan nama baik universiti serta menggugat keselamatan warga.
Tambahnya, UiTM tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan.

“UiTM sentiasa cakna dan prihatin kepada kesejahteraan warga akademik dan juga pelajarnya.
“Dalam konteks ini, UiTM akan memperkasa peranan pensyarah dan menambah baik polisi serta etika pengajaran di semua peringkat pengajian,” katanya.
Jelasnya, penilaian dan pemantauan terhadap Profesionalisme Pensyarah (PRO-PENS) yang dibuat secara rawak setiap semester juga boleh menjadi elemen tambahan dalam proses kenaikan pangkat serta pelanjutan kontrak perkhidmatan. -KOSMO! ONLINE


Trafik mula perlahan di Lebuh Raya Utara Selatan, KLK
Oleh NURUL AIN NATASHA MAZLAN

1 April 2022, 4:27 pm
PETALING JAYA – Aliran trafik di Lebuh Raya Utara-Selatan dilaporkan mulai sesak dan perlahan ekoran pertambahan kenderaan menjelang cuti hujung minggu.
Menerusi laporan trafik di laman web Lebuh Raya Malaysia (LLM), kenderaan trafik dilaporkan bergerak perlahan bagi kedua-dua arah sejak pukul 4 petang tadi.
Sementara itu, Di Lebuh Raya Kuala Lumpur-Karak (KLK), trafik sedikit sesak di Plaza Tol Gombak menghala ke Kuantan.
Pengguna dinasihati untuk berhati-hati ketika memandu dan mematuhi jarak kenderaan dengan selamat. – KOSMO! ONLINE


Hujan lebat, ribut petir di enam negeri petang ini
Oleh ALWANI ZAFIRAH

1 April 2022, 3:38 pm
PETALING JAYA – Jabatan Meteorologi Malaysia (MetMalaysia) meramalkan hujan lebat serta ribut petir dijangka berlaku di enam negeri pada petang ini.
MetMalaysia menerusi kenyataan di laman Facebook hari ini berkata, amaran hujan lebat dan ribut petir telah dikeluarkan melibatkan negeri Kedah, Pulau Pinang, Perak, Pahang, Sarawak dan Sabah.
“Hujan lebat serta ribut petir dilihat tertumpu di Baling dan Kulim negeri Kedah, manakala dua daerah di Pulau Pinang iaitu Barat Daya dan Timur Laut.
“Ramalan hujan lebat dan ribut petir juga dijangka berlaku di hampir semua daerah di Perak serta kawasan Tanah Tinggi Cameron, Lipis dan Raub, Pahang,” katanya di sini hari ini.
Tambah MetMalaysia, bagi negeri Sarawak, antara kawasan yang dijangka mengalami cuaca buruk yang sama adalah Kuching (Lundu), Miri (Subis, Beluru, Miri dan Marudi) dan Limbang
“Di Sabah melibatkan sekitar Pedalaman (Sipitang, Beaufort dan Tambunan) dan Pantai Barat (Papar, Penampang, Tuaran, Ranau dan Kota Belud).

“Orang ramai yang berada di lokasi berkenaan dinasihatkan agar berhati-hati berikutan cuaca yang tidak menentu ketika ini,” ujarnya. – KOSMO! ONLINE


50 kenderaan diarah patah balik, sempadan Kelantan-Thai belum dibuka
Oleh ROHANA MOHD. NAWI

1 April 2022, 3:53 pm
RANTAU PANJANG – Dianggarkan lebih 50 buah kenderaan diarah berpatah balik dalam tempoh lima jam semasa mereka tiba di Kompleks Imigresen, Kuarantin dan Keselamatan (ICQS) di sini hari ini.
Tinjauan Kosmo! di pintu masuk kompleks itu semalam mendapati, pemandu kenderaan pulang hampa apabila mereka sebenarnya hanya boleh memasuki Thailand pada 1 Mei depan.
Seorang anggota Jabatan Sukarelawan Malaysia (Rela) yang bertugas di ICQS memaklumkan, kebanyakan pemandu kenderaan tidak mengetahui bahawa pintu masuk ke sempadan Thailand melalui Kelantan masih ditutup.
Menurutnya yang hanya mahu dikenali sebagai Saleh, dia terpaksa menerangkan kepada pemandu kenderaan bahawa pintu sempadan dijangka akan dibuka pada 1 Mei dan mengarahkan mereka berpatah balik.
“Saya meminta agar mereka memberi kerjasama dengan berpatah balik. Kebanyakan daripada mereka yang juga merupakan penduduk Kelantan silap faham apabila hanya sempadan Kedah dan Perlis sahaja dibuka pada 1 April.
“Penat juga saya terpaksa menerangkan kepada mereka kerana ada yang datang seawal pukul 7 pagi. Harap tiada lagi orang datang untuk ke Thailand esok (hari ini),” katanya ketika ditemui Kosmo! hari ini.-KOSMO! ONLINE


TMJ sumbang untuk pembedahan jantung kanak-kanak down sindrom
Oleh KHAIRUL MOHD. ALI

1 April 2022, 3:43 pm
JOHOR BAHRU – Tunku Mahkota Johor, Tunku Ismail Sultan Ibrahim berkenan menyampaikan sumbangan kewangan untuk membantu kanak-kanak sindrom down, Koh Jia Wei yang mengalami sakit jantung berlubang.
Perkara itu dimaklumkan dalam satu kenyataan yang dikongsikan di laman Facebook rasmi baginda, hari ini.
“Saya telah menerima laporan dari pegawai saya berkenan adik Koh Jia Wei dan saya akan hulurkan bantuan untuk kos perubatan.
“Saya berharap dan berdoa agar pembedahan ini dapat membantu beliau meneruskan hidup dengan lebih sempurna,” titah baginda.
Sementara itu, satu kenyataan berasingan memaklumkan sumbangan itu akan disampaikan secara terus kepada ibu kanak-kanak tersebut.
“Doktor telah mengesahkan bahawa anak kecil ini memerlukan pembedahan segera untuk pembetulan jantung kerana berisiko mengalami kegagalan jantung dan akan memerlukan sokongan oksigen sepanjang hayatnya.

“Cek tersebut akan disampaikan sendiri oleh pegawai Tunku Mahkota Johor kepada ibunya, Koh Bee Bee bagi menampung kos pembedahan segera dan rawatan agar anak kecil ini dapat kembali sihat. Allah Peliharakan Sultan,” jelas kenyataan itu.-KOSMO! ONLINE


10,000 pengembara luar negara tiba di Malaysia
Oleh MOHD. HUSNI MOHD. NOOR

1 April 2022, 4:14 pm
SEPANG – Seramai 10,000 pengembara dari luar negara dijadual tiba menerusi lapan pintu masuk udara melibatkan ketibaan sebanyak 110 penerbangan sempena pembukaan semula sempadan negara, hari ini.
Menteri Pelancongan, Seni dan Budaya, Datuk Seri Nancy Shukri berkata, jumlah pengembara juga dijangka meningkat dari semasa ke semasa bermula hari ini hingga minggu-minggu seterusnya.
“Kami menyasarkan perolehan berjumlah RM8.6 bilion daripada sektor pelancongan tahun ini yang akan disokong oleh langkah pembukaan sempadan negara ini dan sasaran itu diletakkan selepas beberapa negara jiran turut membuka pintu sempadan masing-masing.
“Kita juga optimis bahawa jumlah itu akan berubah dalam masa terdekat terutama apabila Singapura turut membuka sempadan mereka,” katanya pada sidang akhbar selepas program sambutan pembukaan sempadan negara, di Lapangan Terbang Antarabangsa Kuala Lumpur (KLIA), hari ini.- KOSMO! ONLINE


Qatar benar kunjungan komuniti LGBT ke Piala Dunia 2022
Oleh KOSMO!

2 April 2022, 9:00 pm
DOHA – Qatar memaklumkan akan mengalu-alukan kunjungan peminat sukan bola sepak dalam kalangan komuniti lesbian, gay, biseksual dan transgender (LGBT) pada Piala Dunia 2022 di Doha, lapor akhbar New York Daily News semalam.
Perkara tersebut dimaklumkan oleh Pengarah Logistik di Kementerian Dalam Negeri Qatar, Mejar Jeneral Abdulaziz Abdullah Al Ansari menerusi temu bual bersama agensi The Associated Press.
Beliau bagaimanapun berkata, bendera pelangi yang mewakili komuniti LGBT mungkin akan dirampas bagi tujuan keselamatan.
“Jika dia (peminat) mengibarkan  bendera pelangi dan saya merampasnya, ia bukan kerana saya benar-benar mahu mengambilnya untuk menghina tetapi untuk melindunginya.
“Kerana jika bukan saya, orang lain di sekelilingnya akan menyerangnya. Saya tidak boleh mengawal kelakuan semua orang. Tidak perlu mengibarkan  bendera LGBT semasa di sana,’’ kata beliau.
Abdulaziz yang juga merupakan pengarah Jabatan Kerjasama Antarabangsa dan Pengerusi Jawatankuasa Antikeganasan Kebangsaan berkata, sesiapa yang mahu mempromosikan orientasi seksual atau identiti jantina seperti LGBT, mereka harus berbuat demikian di tempat lain.

“Anda mahu tampilkan pandangan mengenai situasi LGBT, tunjukkannya di kelompok masyarakat di mana ia akan diterima.
“Kami sedar bahawa individu itu mendapatkan tiket, datang untuk menonton perlawanan dan bukannya berdemonstrasi atau berpolitik,’’ tambah beliau.
Komen tersebut disiarkan hanya beberapa hari selepas Presiden FIFA, Gianni Infantino berkata bahawa semua orang akan dialu-alukan di Qatar termasuk golongan LGBT.
Abdulaziz berkata, beliau dia tidak meminta peminat LGBT untuk tidak datang ke Qatar tetapi menambah bahawa undang-undang di negara konservatif itu tidak akan berubah selama 28 hari Piala Dunia berlangsung. – Agensi


Lelaki bunuh diri pada hari perkahwinan kekasih
Oleh KOSMO!

2 April 2022, 8:00 pm
SANAA – Seorang lelaki Yemen dilaporkan meninggal dunia dengan menggantung dirinya di hadapan rumah seorang wanita yang dicintainya pada hari sama wanita itu berkahwin dengan orang lain, lapor portal berita Arab News semalam.
Penduduk kampung Yarim yang terletak di sebuah bandar dalam wilayah Ibb dilaporkan menemui mayat mangsa yang berusia 30 tahun itu berhampiran sebuah tangki air, demikian menurut laporan media tempatan.
Lelaki itu dipercayai meninggalkan beberapa pucuk surat cinta, ditujukan kepada wanita yang dicintainya. Dia memutuskan untuk menamatkan riwayatnya sebaik sahaja mengetahui wanita tersebut berkahwin dengan orang lain.
Selepas menyedari dia tidak akan dapat menghabiskan sisa hidup bersama kekasihnya, lelaki itu memutuskan untuk menamatkan ‘krisis emosi dan kesengsaraan romantisnya’, demikian menurut wartawan Yaman Bachir Al-Misgari ketika bercakap kepada laman berita Al Arabia net.
Dalam sepucuk surat yang ditinggalkan, lelaki itu menyalahkan wanita tersebut kerana gagal menepati janji dan meninggalkannya demi lelaki lain.
Laporan media mengatakan bahawa beberapa surat ditemui di dalam poket lelaki itu, mengenai cinta, kemarahan, dan kesedihan.

Sepucuk surat lain pula meminta wanita itu untuk berbahagia dalam hidup dan melupakan dirinya selain menjelaskan bahawa dia mencintai wanita itu ‘sampai mati’. – Agensi


Ikan gergasi tarik lelaki ketika memancing
Oleh KOSMO!

2 April 2022, 7:30 pm
OTTAWA – Seorang lelaki di Kanada menceritakan pengalaman ditarik oleh seekor ikan gergasi sepanjang 2.6 meter ke dalam sungai ketika dia memancing di atas kayaknya, lapor akhbar Daily Star semalam.
Breden Rouse menemui ikan seberat 158.8 kilogram itu pada Sabtu lalu ketika dia dan teman wanitanya memancing di Sungai Fraser, wilayah  British Columbia.
Breden tidak menyangka umpan yang digunakannya telah dimakan oleh seekor ikan sturgeon.
Ketika cuba menangkap ikan itu, Breden melompat ke dalam kayaknya dan menarik joran selama kira-kira 25 minit sebelum berjaya menariknya menghampiri daratan untuk seketika.
“Saya tahu ia besar. Anda boleh tahu ia besar kerana apabila cuba ditarik, ia tidak mahu bergerak dan cuba melarikan diri.
“Sebaik sahaja ia berenang, saya seperti, baik saya perlu naik ke atas kayak. Ikan itu mula menariknya ke hulu sungai. Saya bertarung selama kira-kira 25 minit dan akhirnya berjaya membuat ikan itu penat,’’ kata Breden.

Teman wanitanya, Sidney Kozelenko bertindak merakamkan detik-detik penangkapan dramatik itu.
“Dia (Breden) telah menangkap banyak ikan sturgeon jadi kami tidak pasti akan saiz ikan itu pada mulanya.
“Jadi saya tidak mula merakam sehinggalah dia sedar ia bersaiz besar. Saya sebenarnya kagum dan terkejut. Ia sebenarnya lebih besar berbanding dari dalam video atau gambar. Saiz kepalanya dua kali ganda kepala saya,’’ kata Sidney. – Agensi


‘Yasin, berubahlah! Netizen, kecaman itu saham akhirat’
Oleh DIYANATUL ATIQAH ZAKARYA

2 April 2022, 10:38 pm
MELAKA – Kumpulan nasyid terkenal tanah air, Rabbani mendoakan penyanyi dan komposer, Yasin Sulaiman reda mendepani ujian dan tindakan undang-undang susulan kes dadah yang dihadapi untuk menjadi insan lebih baik.
Ketua kumpulan Rabbani, Azadan Abdul Aziz berkata, Yasin perlu melihat ujian tersebut sebagai satu permulaan mengubah diri dan keluar daripada situasi memudaratkan.
“Untuk sahabat kami yang sedang diuji (Yasin), percayalah ujian anda terima ini adalah satu permulaan untuk menjadi lebih baik.
“Terima ujian ini dengan reda, orang kata terus berubah, panggillah doktor sekali pun, penceramah hebat macam mana pun, mereka tidak akan dapat mengubah diri kita, melainkan kita sendiri,” kata Azadan.
Azadan berkata demikian pada majlis kerjasama Gogopasar dan Koperasi Perkhidmatan Pelajaran Nasional (Kopenas) memacu pendigital koperasi sekolah di Melaka, di Ayer Keroh di sini, hari ini.
Pada majlis sama, Rabbani yang juga terlibat dalam bidang perniagaan dilantik menjadi Gogopreneur sebagai inspirasi kepada orang ramai menggunakan konsep pendigitalisasian dalam perniagaan.

Mengulas lanjut, Azadan turut mengingatkan netizen untuk tidak terus mengeluarkan komen atau kata-kata yang boleh menimbulkan kebencian atau menjejaskan industri nasyid dalam laman sosial.
“Kepada netizen, ingat ya setiap perkataan kita keluarkan itu kalau membuatkan orang benci kepada lagu-lagu nasihat, orang membenci kepada agama, itu ‘saham’ yang tidak baik.
“Jadi jangan sebab perkataan, kata-kata kita terjerumus dalam kemaksiatan, kalau kita rasa diam itu lebih baik, berdiam sahajalah dan berdoa kepada Allah S.W.T,” katanya.
Tambahnya, selepas penyanyi itu dikenakan tindakan undang-undang, pihaknya turut menjadi ‘sasaran’ rakan-rakan seperjuangan dan orang ramai yang cuba mendapatkan kepastian.
“Respons mereka adalah ‘kasihan’ dan bukannya ‘padan muka’, kami pun berfikir, kita ini hanyalah manusia biasa yang tidak tidak lari daripada melakukan kesilapan.
“Cuma dia (Yasin) artis, kami artis malah sejak akhir-akhirnya ini orang biasa pun akan menjadi viral, jadi bila berlaku sesuatu itu jangan pandang keseluruhan atau kumpulan, kerana ia adalah kesalahan individu itu dengan Allah,” katanya. – KOSMO! ONLINE


Jerman terlalu kuat buat Malaysia
Oleh MUHAMMAD ZUHAILY BADLISHAH

2 April 2022, 7:26 pm
KUALA LUMPUR – Malaysia terpaksa akur dengan kehebatan Jerman apabila dibelasah 0-10 oleh Jerman pada aksi pertama Kumpulan D kempen Piala Dunia Hoki Remaja Wanita di Potchefstroom, Afrika Selatan sebentar tadi.
Ketua jurulatih skuad hoki projek khas wanita negara, Nasihin Nubli Ibrahim turut mengakui kemampuan Jerman yang merupakan antara pasukan terbaik dari benua Eropah dan juga dunia.
Bagaimanapun, Nasihin tetap memuji barisan pemainnya kerana tetap melancarkan serangan ke arah gawang bekas juara edisi pertama itu meskipun tewas dengan keputusan yang agak besar di Stadium NWU.
“Ini adalah satu pengalaman berharga buat kami dapat menentang Jerman yang semua orang tahu satu pasukan hebat.
“Kami tidak hanya bertahan tetapi tetap cuba melakukan serangan. Namun, hari ini kami kurang disiplin dari segi teknikal dan taktikal.
“Kami harap dapat beraksi lebih baik untuk aksi seterusnya. Saya juga sudah beritahu pemain supaya fokus dan tetapkan semula minda mereka kepada apa yang kami mahu capai di sini,” katanya selepas tamat perlawanan.

BARISAN pemain Jerman meraikan kejayaan mereka menewaskan Malaysia di Stadium NWU sebentar tadi. – FIH
Malaysia ketinggalan empat gol dalam 30 minit pertama menerusi ledakan hatrik Aina Kresken pada minit keenam, 10 dan 22 serta satu jaringan daripada Lily Stoffelsma (m-23).
Jerman membuktikan kehebatan mereka apabila menambah enam lagi gol menerusi Jette Fleschutz (m-40), Sara Strauss (m-41), Stoffelsma (m-43), Jule Bleuel (m-47), Verena Neumann (m-54) dan Sophia Schwabe pada minit ke-60.
Esok, Malaysia akan meneruskan aksi kedua Kumpulan D menentang Wales yang tewas 1-5 kepada India sebentar tadi, manakala Jerman bakal berdepan India.
Sebagai rekod, ini adalah penampilan kali pertama Malaysia di pentas Piala Dunia Hoki Remaja Wanita sejak kejohanan itu mula diadakan di Ottawa, Kanada pada 1989. – KOSMO! ONLINE


The Reds benam Watford 2-0
Oleh KOSMO!

2 April 2022, 11:03 pm
LIVERPOOL – Pasukan Liverpool berjaya menyerap tekanan dalam usaha merebut gelaran Liga Perdana Inggeris (EPL) musim ini selepas menewaskan Watford 2-0 sebentar tadi.
Pada aksi di Stadium Anfield itu, skuad The Reds kendalian Jurgen Klopp membariskan kesebelasan terbaik termasuk gandingan serangan berbisa, Mohamed Salah, Diego Jota dan Roberto Firmino.
Pasukan tuan rumah dilihat tidak mempunyai masalah untuk melakukan serangan awal menerusi Salah, Jota dan Curtis Jones pada awal saingan tetapi berjaya diselamatkan benteng pasukan lawan.
Kekebalan The Hornets yang dibimbing Roy Hodgson akhirnya dibocori selepas Jota bijak menanduk gol pertama hasil hantaran yang dilakukan oleh Joe Gomez pada minit ke-22.
Bersambung pada babak kedua, Klopp melakukan rombakan dengan memasukkan Fabinho dan Sadio Mane bagi memastikan pasukan dapat menambah jaringan.
Keputusan tersebut membuahkan hasil apabila Fabinho berjaya meledak gol kedua selepas menyempurnakan sepakan penalti pada penghujung perlawanan selepas Jota dijatuhkan.

Keputusan 2-0 kekal sehingga tamat perlawanan sekali gus menyaksikan The Reds mengumpul 72 mata selepas mengharungi 30 saingan musim ini.
Liverpool akab mengalihkan tumpuan bagi mengharungi aksi suku akhir Liga Juara-Juara Eropah menentang Benfica pada minggu depan. – KOSMO! ONLINE


Terus amalkan kawalan kendiri walaupun telah beralih ke fasa endemik
Oleh EDDY AQMAL MOHAMED HAMIDI

2 April 2022, 9:23 pm
PUTRAJAYA – Rakyat Malaysia diingatkan agar tidak leka dan terus mengamalkan kawalan kendiri selain tetap memakai pelitup muka ketika berada di tempat awam meskipun negara kini sudah berada dalam tempoh peralihan ke fasa endemik.
Perdana Menteri, Datuk Seri Ismail Sabri Yaakob berkata, sepanjang diuji dengan pandemik Covid-19, umat Islam di Malaysia tidak dapat mengimarahkan masjid seperti menganjurkan majlis berbuka puasa dan moreh, manakala solat fardhu dan tarawih berjemaah terikat dengan Prosedur Operasi Standard (SOP) yang ketat.
“Alhamdulillah, kita kini sudah berada dalam fasa peralihan ke endemik yang membolehkan Keluarga Malaysia kembali kepada kehidupan normal.
“Pada Ramadan tahun ini, umat Islam dapat kembali merapatkan saf untuk menunaikan solat fardhu dan tarawih secara berjemaah, serta menyemarakkan program ihya Ramadan, tertakluk kepada ketetapan Pihak Berkuasa Agama Negeri,” katanya.
Beliau berkata demikian sewaktu menyampaikan Ucapan Khas Sempena Ramadan 1443 secara langsung menerusi platform siaran televisyen tempatan hari ini.
Dalam ucapannya itu, Ismail Sabri turut mengambil peluang mengucapkan selamat menyambut ketibaan Ramadan al-Mubarak dan selamat menunaikan ibadah puasa kepada Keluarga Malaysia yang beragama islam juga seluruh muslimin dan muslimat di mana sahaja berada.

Ismail Sabri berkata, pihaknya percaya ramai rakyat Malaysia yang ingin pulang ke kampung halaman masing-masing untuk menyambut Ramadan kali ini kerana tidak berpeluang menyambutnya pada Ramadan yang lepas.
“Walaupun kita diberikan kelonggaran, tetapi pemakaian pelitup muka di tempat awam masih diwajibkan jadi jangan leka dan terus mengamalkan kawalan kendiri.
“Ramadan bulan penuh barakah ini adalah peluang untuk menginsafi diri dan mengumpul pahala dengan memperbanyakkan amalan bersedekah. Semoga ia dapat memperkuatkan aspek rohani Keluarga Malaysia,” ujar beliau.
Tambahnya, amat penting bagi umat Islam memelihara hubungan bukan sahaja dengan Maha Pencipta, tetapi juga dengan sesama manusia.
“Sekali saya mengucapkan selamat menyambut Ramadan dan selamat berpuasa kepada seluruh Keluarga Malaysia yang beragama Islam. Ramadan disyukuri, insafi diri,” katanya.- KOSMO ONLINE


Muhyiddin sahkan sedang merintis kerjasama politik untuk halang kleptokrat
Oleh ZULKIFLI MANZOR

2 April 2022, 9:57 pm
PETALING JAYA – Pengerusi Perikatan Nasional (PN), Tan Sri Muhyiddin Yassin mengesahkan beliau sedang mengambil inisiatif untuk bertemu dengan pimpinan utama parti-parti politik dalam kerajaan dan pembangkang bagi merintis hubungan kerjasama dalam Piihan Raya Umum Ke-15 (PRU-15).
Beliau yang juga Presiden Parti Pribumi Bersatu Malaysia (Bersatu) berkata, usaha itu bagaimanapun adalah langkah awal untuk beliau mendapatkan pandangan pemimpin parti-parti politik dan tiada keputusan muktamad dibuat.
“Pertemuan saya dengan Tun Dr. Mahathir Mohamad yang diatur selepas seorang pemimpin kanan parti Parti Pejuang Tanah Air (Pejuang) datang menemui saya adalah sebahagian daripada inisiatif ini,” katanya dalam satu kenyataan sebentar tadi.
Terdahulu, Muhyiddin berkata, beliau didatangi oleh beberapa orang pemimpin parti politik termasuk daripada Pejuang selepas Pilihan Raya Negeri (PRN) Johor dan menyuarakan pandangan lebih baik parti politik selain Barisan Nasional (BN) merintis satu bentuk kerjasama politik bagi mengelakkan pertembungan banyak penjuru dalam PRU-15.
Menurut beliau, mereka sedar bahawa majoriti rakyat tidak menyokong BN yang masih terpalit dengan imej kleptokrasi, tetapi oleh kerana berlaku pertembungan banyak penjuru antara parti-parti politik yang bertanding maka undi anti-BN berpecah.
Kata beliau, keadaan itu menyebabkan BN dapat memenangi PRN Melaka dan Johor walaupun ditolak oleh majoriti rakyat dan mereka sependapat untuk mengelakkan pertembungan banyak penjuru dalam PRU-15 bagi menghalang golongan kleptokrat dalam BN kembali berkuasa.

“Pandangan seumpama itu malah turut disuarakan oleh ramai penganalisis politik,” katanya.
Semalam, Mahathir mendedahkan Muhyiddin berjumpa dengannya kerana mahu beliau memberi sokongan kepada Pengerusi PN itu menjadi Perdana Menteri buat kali kedua.
Sebelum itu anaknya yang juga Presiden Pejuang, Datuk Seri Mukhriz Mahathir mendedahkan Mahathir didatangi Muhyiddin bagi membentuk kerjasama baharu menjelang PRU-15.
Mukhriz dipetik sebagai berkata, pertemuan itu berlangsung kira-kira dua minggu lalu setelah Bersatu tewas dalam PRN Johor. – KOSMO! ONLINE


Skuad futsal negara mula langkah kanan
Oleh MUHAMAD ARDIE PUTRA SUHAIMI

2 April 2022, 7:19 pm
PETALING JAYA – Skuad futsal kebangsaan terpaksa ‘berpeluh’ sebelum mencatatkan kemenangan 7-6 ke atas Kemboja pada aksi pembukaan Kumpulan A Kejohanan Futsal AFF di Stadium Huamark, Bangkok petang tadi.
Padak aksi tersebut, skuad negara yang dibimbinh oleh Chiew Chun Yong berjaya meraih gol awal menerusi jaringan Ros Sichamroeun seawal minit pertama.
Namun, aksi pada separuh masa pertama berakhir dengan keputusan 3-3 apabila skuad negara menambah gol menerusi Khairul Effendy Bahrin (m-9) dan Saiful Nizam Ali (m-20) manakala tiga gol dijaringkan Kemboja hasil ledakan Orkchan Sereyvong (m-6), Sichamroeun (m-17) dan Diamant Prum (m-18).
Bersambung pada babak kedua, aksi bertambah sengit dengan kedua-dua pasukan saling membalas gol apabila Abu Haniffa Hassan meledak dua jaringan (m-23 dan m-32), jaringan sendiri Sichamroeun (m-29) dan Khairul (m-39) untuk skuad kebangsaan.
Sementara itu, jaringan yang dilakukan oleh Kemboja menerusi Sereyvong (m-25), Chanmony Tong (m-33) dan Sothydaroth Lunh (m-40) belum cukup untuk mengikat keputusan seri apabila kedudukan 7-6 kekal sehingga tamat perlawanan.
Tiga mata yang diraih Malaysia pasti memberikan suntikan motivasi sebelum mengharungi aksi kedua menentang Indonesia pada Isnin ini.

Tiga pasukan terbaik akan layak ke Piala Asia Futsal 2022 di Kuwait, September depan. – KOSMO! ONLINE


Umat Islam Australia berpuasa hari ini
Oleh KOSMO!

2 April 2022, 8:30 pm
CANBERRA – Umat Islam di Australia dilaporkan mula mengerjakan solat sunat tarawih semalam dan menjalani ibadah puasa bulan Ramadan hari ini, lapor laman berita Kompas.
Majlis Imam Kebangsaan Australia (ANIC) bersama Dewan Fatwa Australia memaklumkan bahawa permulaan Ramadan di negara itu jatuh pada hari ini setelah melakukan pengiraan selepas Matahari tenggelam semalam.
Imam Besar Australia, Dr. Ibrahim Abu Mohamad menjelaskan bahawa Matahari semalam terbenam pukul 3.50 petang (waktu tempatan) dan anak bulan muncul selepas itu selama 11 minit sehingga pukul 4.01 (waktu tempatan) .
“Di Perth, barat Australia, Matahari terbenam pada pukul 3.12 petang (waktu tempatan) disusuli kemunculan bulan selama 14 minit sehingga pukul 3.26 petang (waktu tempatan) sebelum hilang daripada pandangan.
“Hal ini membolehkan adanya waktu yang cukup untuk melihat kemunculan anak bulan dalam keadaan normal tanpa halangan yang boleh menghalang pandangan,’’ jelas Dr. Ibrahim menerusi satu kenyataan yang dikeluarkan ANIC.
Bagaimanapun, Dr. Ibrahim bersama iman-imam ANIC dan Dewan Fatwa Australia menyatakan bahawa mereka memahami dan menghormati umat Islam yang mungkin mempunyai pendapat berbeza dalam perkara tersebut.

‘’Umat Islam di Australia berharap agar dapat menjalani ibadah puasa dengan berdoa kepada Allah untuk mengakhiri pandemik Covid-19 dan melindungi negara ini serta menyebarkan perdamaian dan keamanan di seluruh dunia,’’ kata beliau.
Ketua Pengurus Masjid Indonesia di Westall, Melbourne, Petta Rukka Daeng Gora menjelaskan, pihaknya bersedia untuk melaksanakan solat tarawih pertama pada Jumaat malam setelah mendengar pengumuman daripada ANIC.
“Mulai malam ini (semalam), kami akan melaksanakan solat tarawih di Westall dan hal ini telah kami sampaikan kepada semua  jemaah,’’ kata Petta Rukka kepada Farid Ibrahim dari laman berita ABC Indonesia. – Agensi


DBKK, MCMC jalin kerjasama pelaksanaan sistem CIPM
Oleh KOSMO!

2 April 2022, 6:34 pm
PETALING JAYA – Suruhanjaya Komunikasi dan Multimedia Malaysia (MCMC) dan Dewan Bandaraya Kota Kinabalu (DBKK) memeterai memorandum persefahaman (MoU) untuk melaksanakan System Communication Infrastructure Permit Management (CIPM) hari ini.
Memorandum persefahaman berkenaan ditandatangani oleh Datuk Bandar Kota Kinabalu, Datuk Noorliza Awang Alip dan Ketua Pegawai Operasi MCMC, Datuk Mohd. Ali Hanafiah Mohd.
MCMC dalam satu kenyataan berkata, pihak DBKK bersetuju untuk mengguna pakai sistem CIPM tersebut bagi menambah baik proses sedia ada selain untuk menangani ketirisan pada pendapatan DBKK.
“Melalui penggunaan sistem ini, ia dapat memastikan struktur menara yang didirikan mempunyai kelulusan daripada Pihak Berkuasa Tempatan (PBT) serta dapat mengenal pasti struktur telekomunikasi yang beroperasi tanpa permit yang sah.
“Penggunaan sistem CIPM itu juga bertujuan untuk memudahkan urusan permohonan dan kelulusan pembaharuan permit prasarana telekomunikasi oleh PBT dan pemilik prasarana telekomunikasi di masa akan datang,” kata kenyataan itu hari ini.
Menurut kenyataan tersebut, MoU itu juga memperkukuhkan tadbir urus dan sistem penyampaian kerajaan melalui perkhidmatan teknologi digital termasuk secara dalam talian bagi memberikan perkhidmatan yang berkualiti dan efektif.

“Selain itu, sistem tersebut turut membantu dalam melancarkan pelaksanaan Pelan Jalinan Digital Negara (Jendela).
“Dengan maklumat tepat mengenai infrastruktur digital di Sabah, usaha untuk menambah baik kawasan yang tidak mempunyai liputan dapat dilaksanakan dengan lebih berkesan,” ujarnya. – KOSMO! ONLINE


Polis temui lima janin di rumah aktivis antipengguguran
Oleh KOSMO!

2 April 2022, 5:37 pm
WASHINGTON – Polis di Amerika Syarikat (AS) menemui lima janin di rumah seorang wanita yang mengaku dirinya seorang aktivis antipengguguran, lapor perkhidmatan berita NPR semalam.
Wanita itu didakwa pada minggu ini atas tuduhan persekutuan kerana menyertai sekumpulan individu menyekat akses ke sebuah pusat kesihatan reproduktif di Washington.
Jabatan Polis Metropolitan berkata, pihaknya bertindak atas laporan mengenai ‘bahan biologi berpotensi berbahaya’ di sebuah rumah di tenggara Washington Rabu lalu apabila mereka menemui lima janin di kediaman tersebut.
Stesen televisyen tempatan, WUSA9 merakam senario ketika pasukan polis menggeledah rumah berkenaan dan melaporkan bahawa kediaman itu milik seorang wanita bernama Lauren Handy.
Wanita berusia 28 tahun itu adalah salah seorang daripada sembilan suspek yang didakwa pada Rabu lalu. Mereka dilaporkan pergi ke Washington untuk menyekat akses ke pusat kesihatan reproduktif berkenaan dan menyiarkannya di laman Facebook.
Menurut WUSA9, Handy memberitahu seorang wartawan bahawa orang ramai akan terkejut apabila mengetahui apa yang ditemui oleh polis di dalam rumahnya. Handy tidak membalas mesej yang dihantar ke akaun Facebooknya untuk mendapatkan komen.

Polis berkata, kelima-lima janin itu telah dirampas dan siasatan sedang dijalankan. Menurut pendakwa raya, Handy menghubungi klinik itu dengan berpura-pura menjadi pesakit dan menjadualkan satu janji temu.
Setibanya di sana pada 22 Oktober 2020, lapan daripada suspek menyerbu masuk ke dalam klinik pusat reproduktif tersebut dan mula menghalang pintu masuk, demikian menurut kertas pertuduhan.
Lima daripada mereka merantai diri sendiri di atas kerusi untuk menghalang laluan ke kawasan rawatan sementara beberapa aktivis lain menyekat pintu masuk pekerja. Seorang lagi suspek menghalang orang ramai  daripada masuk ke bilik menunggu.
Handy dan lapan tertuduh lain didakwa atas tuduhan bersubahat melanggar Akta Kebebasan Akses ke Pintu Masuk Klinik.
Undang-undang persekutuan yang dikenali sebagai Akta FAC itu melarang mana-mana pihak menghalang atau menggunakan ancaman kekerasan untuk menakutkan atau mengganggu seseorang yang cuba mendapatkan perkhidmatan kesihatan reproduktif. – Agensi


Pembeli ‘scam’ peniaga kek RM15,000 diberkas
2 April 2022, 6:51 pm
PETALING JAYA – Taktik seorang wanita menipu dalam urusan pembelian kek dengan menggunakan resit palsu didakwa mencecah RM15,000 akhirnya kecundang apabila dia diberkas polis pada 10 Februari lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pada 3 Februari lalu pihak polis menerima laporan daripada mangsa yang juga peniaga kek berusia 27 tahun.
“Mangsa mendakwa telah ditipu suspek membabitkan 11 kali tempahan kek sejak November 2021 sehingga Februari lalu.
“Bagaimanapun, mangsa yang tidak membuat pengesahan pembayaran setiap kali tempahan dibuat hanya menyedari ditipu suspek ketika dia membuat tempahan kali ke-12,” katanya dalam satu kenyataan hari ini.
Mohamad Fakhrudin berkata, susulan laporan yang diterima, pihak polis bertindak menahan suspek yang berusia 26 tahun pada 10 Februari lalu dan suspek direman bagi membantu siasatan mengikut Seksyen 420 Kanun Keseksaan.
Jelas beliau, siasatan lanjut masih dijalankan sebelum kes dirujuk ke Pejabat Timbalan Pendakwa Raya untuk arahan lanjut.

Dalam pada itu, Mohamad Fakrudin turut menyangkal dakwaan yang menuduh polis enggan menerima laporan yang dibuat mangsa.
Sebaliknya, kata beliau, tindakan tegas akan diambil sekiranya berlaku keengganan menerima laporan oleh mana-mana anggota yang bertugas.
Terdahulu, peniaga kek berkenaan memuat naik ciapan di laman Twitter mendakwa telah ditipu wanita yang membuat tempahan kek khas dengan jumlah tertentu dalam kek (tarik duit).
“Pelanggan terbabit (suspek) pesan kek 11 kali. Ada macam-macam jenis kek dia pesan. Ada kek tarik duit dan ketuk-ketuk dalam ada duit, jumlah keseluruhan RM15,000 kena scam dengan dia yang nak duit dalam kek, bukan nak kek,” dakwanya. – KOSMO! ONLINE


Suami teruja bantu mangsa kemalangan, lupa isteri jatuh motosikal
Oleh KOSMO!

2 April 2022, 7:00 pm
JAKARTA – Sebuah klip video yang tular di media sosial Indonesia memaparkan senario seorang penunggang motosikal cuba membantu mangsa kemalangan tetapi isterinya pula terjatuh daripada motosikal, lapor laman berita Suara.com.
Video yang dirakam oleh seorang pengguna jalan raya itu dimuat naik dalam akaun Instagram bernama @ndorobei.official.
Ia memaparkan beberapa motosikal berhenti di jalan raya dengan penunggang-penunggang cuba membantu seorang wanita yang terjatuh motosikal.
Seorang lelaki yang menunggang motosikal sambil dibonceng isterinya menyaksikan kemalangan di hadapannya itu lantas berhenti untuk membantu mangsa.
Bagaimanapun, tindakan lelaki itu yang bergegas membantu mangsa menyebabkan isterinya yang membonceng di belakang tidak dipedulikan.
Motosikal mereka terbalik lalu isteri lelaki berkenaan yang tidak mampu menahan beban berat itu terjatuh. Dia kemudian dibantu oleh penunggang lain yang turut berada di lokasi kejadian.

Video rakaman kejadian turut mendapat perhatian netizen di ruangan komen.
“Jadi mangsanya berapa orang kak?’’ tulis seorang netizen.
“Maaf saya ketawa,’’ komen netizen lain. – Agensi


Kelantan sasar terima 1.5 juta pelancong selepas Thailand buka sempadan
Oleh ROSALWANI CHE SOH

2 April 2022, 6:42 pm
KOTA BHARU – Kerajaan negeri menyasarkan seramai 1.5 juta pelancong memasuki Kelantan melalui jalan darat sepanjang tahun ini selepas sempadan Malaysia-Thailand di negeri ini dibuka tidak lama lagi.
Pengerusi Jawatankuasa Perpaduan Masyarakat, Kebudayaan, Warisan dan Pelancongan negeri, Datuk Md. Anizam Ab. Rahman berkata, sepanjang tahun lalu dianggarkan 300,000 hingga 400,000 pelancong dalam negara berkunjung ke Kelantan.
“Kita berharap pelancong dari negara jiran yang hanya dipisahkan melalui Sungai Golok itu semakin bertambah selepas ini.
“Kehadiran pelancong dalam negara dan Thailand ke Kelantan dijangka akan memulihkan semula sektor perniagaan di negeri ini yang dilihat suram semasa pandemik Covid-19,” katanya pada sidang media selepas merasmikan Bazar Siti Hawa di Mydin Tunjong di sini hari ini.
Turut hadir Pengarah Urusan Mydin Mohamed Holdings Berhad, Datuk Wira Dr. Ameer Ali Mydin.
Pembukaan Bazar Siti Hawa di Mydin Tunjong itu bakal memberi nafas baharu selain mampu memulihkan ekonomi usahawan kecil dan sederhana (IKS) setempat selepas negara beralih ke fasa endemik.

Kosmo! sebelum ini melaporkan Malaysia dan Thailand membenarkan pergerakan keluar masuk pengembara antara kedua-dua negara menerusi dua pintu sempadan darat bermula 1 April.
Menteri Kesihatan, Khairy Jamaluddin Abu Bakar dipetik berkata, kedua-dua negara itu bersetuju membuka pintu masuk di Bukit Kayu Hitam-Sadao di Kedah dan Wang Kelian-Wang Prachan di Perlis.
Bagaimanapun, pintu Malaysia-Thailand di Kelantan masih belum dibuka dan pembukaannya dijangka tidak lama lagi. – KOSMO! ONLINE


Rezeki balik kampung bawa kereta baharu
Oleh SITI A'ISYAH SUKAIMI

2 April 2022, 6:02 pm
SEPANG – Seorang bapa kepada dua anak tidak menyangka memenangi cabutan bertuah sebuah kereta Proton X70 1.8L Executive 2WD menerusi kempen LBS Fabulous 20-21 anjuran syarikat pemaju hartanah terkemuka Malaysia, LBS Bina Group Berhad (LBS).
Hanif Abdul Rahman, 34, yang juga kakitangan bahagian perkhidmatan pelanggan berkata, hadiah yang dimenangi itu sebagai rezeki dan akan menggunakannya pulang ke kampung menyambut Aidilfitri untuk tahun ini.
“Saya dan isteri berasal dari Pahang dan insya-Allah akan menggunakan kereta ini pulang ke kampung. Buat masa ini tidak pasti mahu jual atau tidak, jika keperluan mendesak (mungkin) menjualnya.
“Kami sudah memiliki sebuah kereta dan saya akan gunakan yang lama, manakala kereta ini saya hadiahkan pada isteri,” katanya ketika ditemui pada penyampaian hadiah kempen LBS Fabulous 20-21 di KITA @ Cybersouth di sini hari ini.
Kesemua 1,200 pemenang bagi kempen pusingan pertama dan kedua adalah pembeli rumah projek perumahan di bawah LBS dengan hadiah utama disampaikan oleh Pengerusi Eksekutif LBS, Tan Sri Lim Hock San.
Dalam pada itu, Hanif berkata, dia membeli sebuah unit kondominium berharga RM300,000 di Puncak Alam, Selangor dan sewaktu pengumuman pemenang cabutan bertuah, ia dibuat secara langsung menerusi Facebook LBS.

“Tidak sangka menang sebab sewaktu pusingan pertama, saya tengok nama tak naik dan rupanya ia naik waktu pusingan kedua. Tapi saya tak tengok ‘live’ pusingan kedua kerana sangkakan memang tak menang.
“Ia ditayangkan pada 29 Mac lalu dan keesokan hari, pihak LBS menghantar mesej menerusi aplikasi WhatsApp memaklumkan saya menang hadiah kereta. Alhamdulillah, ini pertama kali menang cabutan bertuah,” katanya.
Pengarah syarikat produk makanan dan minuman (F&B), Chong Ai Li, 36, yang memenangi kereta Proton Exora CVT Executive berkata, hadiah kereta itu akan digunakan bersama keluarga memandangkan dia sudah mempunyai kereta lain.
“Ini kereta kedua dan ia boleh digunakan membawa ibu bapa dan adik-beradik lain berjalan-jalan. Saya pun tak sangka menang cabutan bertuah.
“Waktu diumumkan, memang nampak nama tapi saya ingatkan mungkin orang lain tetapi nama sama. Bila dah sampai ke sini dan tengok nama saya, baru percaya memang betul saya menang,” katanya yang juga pembeli rumah projek perumahan LBS di Bukit Jalil.
Selain pemenang tersebut, enam lagi hadiah kereta ialah tiga unit Proton Persona 1.6 CVT Standard dan tiga unit Proton Iriz CVT serta pelbagai lagi jenis hadiah dengan keseluruhan bernilai RM1.16 juta untuk pusingan pertama dan kedua.
Cabutan bertuah ini terbuka kepada pembeli rumah yang membeli dari senarai hartanah terpilih LBS dengan harga melebihi RM250,000 mulai 1 Januari 2020 hingga 31 Disember 2021.
Antara projek yang mengambil bahagian termasuk KITA @ Cybersouth, LBS Alam Perdana dan Prestige Residence yang baru dilancarkan. – KOSMO! ONLINE